title: Απόφαση (ΕΕ) 2016/455 του Συμβουλίου, της 22ας Μαρτίου 2016, με την οποία εξουσιοδοτείται η έναρξη διαπραγματεύσεων εξ ονόματος της Ευρωπαϊκής Ένωσης για τα στοιχεία σχεδίου κειμένου νομικώς δεσμευτικής διεθνούς πράξης στο πλαίσιο της σύμβασης των Ηνωμένων Εθνών για το δίκαιο της θάλασσας σχετικά με τη διατήρηση και τη βιώσιμη χρήση της θαλάσσιας βιοποικιλότητας σε περιοχές πέραν της εθνικής δικαιοδοσίας

text:
               30.3.2016

               EL

               Επίσημη Εφημερίδα της Ευρωπαϊκής Ένωσης

               L 79/32

         ΑΠΌΦΑΣΗ (ΕΕ) 2016/455 ΤΟΥ ΣΥΜΒΟΥΛΊΟΥ
   της 22ας Μαρτίου 2016
   με την οποία εξουσιοδοτείται η έναρξη διαπραγματεύσεων εξ ονόματος της Ευρωπαϊκής Ένωσης για τα στοιχεία σχεδίου κειμένου νομικώς δεσμευτικής διεθνούς πράξης στο πλαίσιο της σύμβασης των Ηνωμένων Εθνών για το δίκαιο της θάλασσας σχετικά με τη διατήρηση και τη βιώσιμη χρήση της θαλάσσιας βιοποικιλότητας σε περιοχές πέραν της εθνικής δικαιοδοσίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1 σε συνδυασμό με το άρθρο 218 παράγραφοι 3 και 4,
   Έχοντας υπόψη τη σύσταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Η Ένωση συνήψε τυπικά τη σύμβαση των Ηνωμένων Εθνών για το δίκαιο της θάλασσας (UNCLOS) με την απόφαση 98/392/ΕΚ του Συμβουλίου (1) όσον αφορά τα ζητήματα τα οποία διέπει η UNCLOS και η αρμοδιότητα για τα οποία έχει ανατεθεί στην Ένωση από τα κράτη μέλη της, ούσα έως σήμερα ο μοναδικός διεθνής οργανισμός ο οποίος είναι συμβαλλόμενο μέρος της εν λόγω σύμβασης κατά την έννοια του άρθρου 305 παράγραφος 1 στοιχείο στ) και του άρθρου 1 του παραρτήματος IX της UNCLOS.

               (2)

               Ως συμβαλλόμενο μέρος της UNCLOS, η Ένωση μαζί με τα κράτη μέλη της, συμμετείχε στην άτυπη ad hoc ανοικτή ομάδα εργασίας των ΗΕ (η «ομάδα εργασίας») για την εξέταση ζητημάτων που αφορούν τη διατήρηση και τη βιώσιμη χρήση της θαλάσσιας βιοποικιλότητας πέραν των περιοχών εθνικής δικαιοδοσίας. Κατά την τελευταία συνεδρίαση της ομάδας εργασίας, προτάθηκε η εκπόνηση νομικώς δεσμευτικής διεθνούς πράξης στο πλαίσιο της UNCLOS για τη διατήρηση και τη βιώσιμη χρήση της θαλάσσιας βιοποικιλότητας σε περιοχές πέραν της εθνικής δικαιοδοσίας (η «πράξη»).

               (3)

               Μετά τις συστάσεις που εγκρίθηκαν από την ομάδα εργασίας στις 23 Ιανουαρίου 2015, η Γενική Συνέλευση των Ηνωμένων Εθνών ενέκρινε στις 19 Ιουνίου 2015 το ψήφισμα 69/292 με το οποίο, πριν από τη διεξαγωγή διακυβερνητικής διάσκεψης, συγκροτείται προπαρασκευαστική επιτροπή, ανοικτή σε όλα τα κράτη μέλη των ΗΕ, στα μέλη των ειδικευμένων υπηρεσιών και στα συμβαλλόμενα μέρη της UNCLOS, η οποία έχει ως αποστολή την υποβολή ουσιαστικών συστάσεων στη Γενική Συνέλευση σχετικά με τα στοιχεία του σχεδίου πράξης. Η προπαρασκευαστική επιτροπή θα ξεκινήσει τις εργασίες της το 2016, ενώ ως το τέλος του 2017 θα υποβάλει έκθεση προόδου στη Συνέλευση, η οποία θα αποφασίσει σχετικά με τη σύγκληση και την ημερομηνία έναρξης της διακυβερνητικής διάσκεψης, ώστε να εξεταστούν οι συστάσεις της προπαρασκευαστικής επιτροπής για τα στοιχεία και να καταρτιστεί το κείμενο της νομικώς δεσμευτικής διεθνούς πράξης στο πλαίσιο της UNCLOS.

               (4)

               Η Ένωση και τα κράτη μέλη της είναι συμβαλλόμενα μέρη της UNCLOS. Μαζί με τα κράτη μέλη της, η Ένωση θα πρέπει να συμμετάσχει στις διαπραγματεύσεις για τα στοιχεία του σχεδίου πράξης που θα καταρτίσει η προπαρασκευαστική επιτροπή. Τα δικαιώματα συμμετοχής της Ένωσης όσον αφορά τη συνεδρίαση της εν λόγω επιτροπής καλύπτονται από την παράγραφο 1(j) του ψηφίσματος 69/292.

               (5)

               Η παρούσα απόφαση για την έναρξη των διαπραγματεύσεων και τις οδηγίες διαπραγμάτευσης μπορεί να συνοδεύεται σε μεταγενέστερο στάδιο από νέα απόφαση με οδηγίες διαπραγμάτευσης για τη συμμετοχή σε οποιαδήποτε διακυβερνητική διάσκεψη.

               (6)

               Τα θέματα που καλύπτονται από τις διαπραγματεύσεις μπορούν να εμπίπτουν στους τομείς αρμοδιότητας της Ένωσης, καθώς και στους τομείς αρμοδιότητας των κρατών μελών,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η Επιτροπή εξουσιοδοτείται να διαπραγματευθεί, εξ ονόματος της Ένωσης, όσον αφορά τα θέματα που εμπίπτουν στην αρμοδιότητα της Ένωσης και για τα οποία η Ένωση έχει εγκρίνει κανόνες, τα στοιχεία σχεδίου κειμένου νομικώς δεσμευτικής διεθνούς πράξης στο πλαίσιο της σύμβασης των Ηνωμένων Εθνών για το δίκαιο της θάλασσας σχετικά με τη διατήρηση και τη βιώσιμη χρήση της θαλάσσιας βιοποικιλότητας σε περιοχές πέραν της εθνικής δικαιοδοσίας στις συνεδριάσεις της προπαρασκευαστικής επιτροπής των ΗΕ που συστάθηκε σύμφωνα με το ψήφισμα 69/292 της Γενικής Συνέλευσης των Ηνωμένων Εθνών.
   Άρθρο 2
   Η Επιτροπή διεξάγει τις εν λόγω διαπραγματεύσεις εξ ονόματος της Ένωσης, όσον αφορά τα θέματα που εμπίπτουν στην αρμοδιότητα της Ένωσης και για τα οποία η Ένωση έχει εγκρίνει κανόνες, σύμφωνα με τις οδηγίες διαπραγμάτευσης που επισυνάπτονται ως προσθήκη στην παρούσα απόφαση. Δεν μπορεί να θεωρηθεί ότι οι οδηγίες διαπραγμάτευσης επηρεάζουν καθ' οιονδήποτε τρόπον τις αντίστοιχες αρμοδιότητες της Ένωσης και των κρατών μελών.
   Άρθρο 3
   Η Επιτροπή διεξάγει τις διαπραγματεύσεις σε διαβούλευση με ειδική επιτροπή η οποία συγκροτείται διά της παρούσης. Η ειδική επιτροπή είναι η ομάδα «Δίκαιο της Θάλασσας» (COMAR).
   Άρθρο 4
   Στον βαθμό που το αντικείμενο των διαπραγματεύσεων εμπίπτει στις αρμοδιότητες και της Ένωσης και των κρατών μελών της, η Επιτροπή και τα κράτη μέλη θα πρέπει να συνεργαστούν στενά κατά τη διαπραγματευτική διαδικασία, αποβλέποντας στην ενότητα όσον αφορά τη διεθνή εκπροσώπηση της Ένωσης και των κρατών μελών της.
   Άρθρο 5
   Η παρούσα απόφαση απευθύνεται στην Επιτροπή.

      Βρυξέλλες, 22 Μαρτίου 2016.

            Για το Συμβούλιο

            Ο Πρόεδρος

         A.G. KOENDERS

      (1)  Απόφαση 98/392/ΕΚ του Συμβουλίου, της 23ης Μαρτίου 1998, για τη σύναψη από την Ευρωπαϊκή Κοινότητα της σύμβασης των Ηνωμένων Εθνών, της 10ης Δεκεμβρίου 1982, για το δίκαιο της θάλασσας και της συμφωνίας, της 28ης Ιουλίου 1994, σχετικά με την εφαρμογή του μέρους ΧΙ της εν λόγω σύμβασης (ΕΕ L 179 της 23.6.1998, σ. 1).


title: Απόφαση (ΚΕΠΠΑ) 2015/143 του Συμβουλίου, της 29ης Ιανουαρίου 2015 , για την τροποποίηση της απόφασης 2014/119/ΚΕΠΠΑ σχετικά με περιοριστικά μέτρα κατά ορισμένων προσώπων, οντοτήτων και φορέων λόγω της κατάστασης στην Ουκρανία

text:
                  30.1.2015

                  EL

                  Επίσημη Εφημερίδα της Ευρωπαϊκής Ένωσης

                  L 24/16

         ΑΠΟΦΑΣΗ (ΚΕΠΠΑ) 2015/143 ΤΟΥ ΣΥΜΒΟΥΛΙΟΥ
         της 29ης Ιανουαρίου 2015
         για την τροποποίηση της απόφασης 2014/119/ΚΕΠΠΑ σχετικά με περιοριστικά μέτρα κατά ορισμένων προσώπων, οντοτήτων και φορέων λόγω της κατάστασης στην Ουκρανία
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 29,
         Έχοντας υπόψη την απόφαση 2014/119/ΚΕΠΠΑ του Συμβουλίου της 5ης Μαρτίου 2014 σχετικά με περιοριστικά μέτρα κατά ορισμένων προσώπων, οντοτήτων και φορέων λόγω της κατάστασης στην Ουκρανία (1),
         Εκτιμώντας τα ακόλουθα:

                     (1)

                     Στις 5 Μαρτίου 2014, το Συμβούλιο εξέδωσε την απόφαση 2014/119/ΚΕΠΠΑ.

                     (2)

                     Θα πρέπει να διευκρινισθούν τα κριτήρια για τη δέσμευση των περιουσιακών στοιχείων προσώπων που ευθύνονται για την υπεξαίρεση ουκρανικών κρατικών κεφαλαίων.

                     (3)

                     Η απόφαση 2014/119/ΚΕΠΠΑ θα πρέπει ως εκ τούτου να τροποποιηθεί αναλόγως,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

            Άρθρο 1
            Στο άρθρο 1, η παράγραφος 1 της απόφασης 2014/119/ΚΕΠΠΑ αντικαθίσταται από το ακόλουθο κείμενο:

                  «1.   Δεσμεύονται όλα τα κεφάλαια και όλοι οι οικονομικοί πόροι που βρίσκονται στην ιδιοκτησία ή κατοχή ή τελούν υπό τον έλεγχο προσώπων που έχουν ταυτοποιηθεί ως υπεύθυνα για την υπεξαίρεση ουκρανικών κρατικών κεφαλαίων και προσώπων υπεύθυνων για παραβιάσεις ανθρώπινων δικαιωμάτων, καθώς και φυσικών ή νομικών προσώπων, οντοτήτων ή φορέων που συνδέονται με αυτά, όπως απαριθμούνται στο παράρτημα.
                  Για τους σκοπούς της παρούσας απόφασης, στα πρόσωπα που έχουν ταυτοποιηθεί ως υπεύθυνα για την υπεξαίρεση ουκρανικών κρατικών κεφαλαίων συγκαταλέγονται και πρόσωπα για τα οποία οι ουκρανικές αρχές διεξάγουν έρευνες για:

                              α)

                              υπεξαίρεση ουκρανικών κρατικών κεφαλαίων ή στοιχείων ενεργητικού ή συνέργεια, ή

                              β)

                              κατάχρηση εξουσίας από μέρους κρατικού λειτουργού με σκοπό την εξασφάλιση οφέλους για τον ίδιο/α ή τρίτους, προκαλώντας έτσι ζημία στα ουκρανικά δημόσια κεφάλαια ή στοιχεία του ενεργητικού, ή για συνέργεια.»

            Άρθρο 2
            Η παρούσα απόφαση τίθεται σε ισχύ την επόμενη ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

            Βρυξέλλες, 29 Ιανουαρίου 2015.

                  Για το Συμβούλιο

                  Η Πρόεδρος

               F. MOGHERINI

            (1)  ΕΕ L 66 της 6.3.2014, σ. 26.


title: Απόφαση (ΕΕ) 2016/1233 του Συμβουλίου, της 26ης Ιουλίου 2016, για τον διορισμό ενός τακτικού και ενός αναπληρωματικού μέλους, έπειτα από πρόταση της Κυπριακής Δημοκρατίας, στην Επιτροπή των Περιφερειών

text:
               28.7.2016

               EL

               Επίσημη Εφημερίδα της Ευρωπαϊκής Ένωσης

               L 202/41

         ΑΠΌΦΑΣΗ (ΕΕ) 2016/1233 ΤΟΥ ΣΥΜΒΟΥΛΊΟΥ
   της 26ης Ιουλίου 2016
   για τον διορισμό ενός τακτικού και ενός αναπληρωματικού μέλους, έπειτα από πρόταση της Κυπριακής Δημοκρατίας, στην Επιτροπή των Περιφερειών
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 305,
   Έχοντας υπόψη την πρόταση της κυπριακής κυβέρνησης,
   Εκτιμώντας τα ακόλουθα:

               (1)

               Στις 26 Ιανουαρίου 2015, στις 5 Φεβρουαρίου 2015 και στις 23 Ιουνίου 2015 το Συμβούλιο εξέδωσε τις αποφάσεις (ΕΕ) 2015/116 (1), (ΕΕ) 2015/190 (2) και (ΕΕ) 2015/994 (3) για τον διορισμό τακτικών και αναπληρωματικών μελών της Επιτροπής των Περιφερειών για την περίοδο από τις 26 Ιανουαρίου 2015 έως τις 25 Ιανουαρίου 2020.

               (2)

               Μία θέση τακτικού μέλους της Επιτροπής των Περιφερειών έμεινε κενή λόγω της λήξης της θητείας του κ. Γεώργιου ΓΕΩΡΓΙΟΥ.

               (3)

               Μία θέση αναπληρωματικού μέλους έμεινε κενή μετά τον διορισμό του κ. Κυριάκου ΧΑΤΖΗΤΤΟΦΗ ως τακτικού μέλους της Επιτροπής των Περιφερειών,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Διορίζονται στην Επιτροπή των Περιφερειών για το εναπομένον διάστημα της θητείας, ήτοι έως τις 25 Ιανουαρίου 2020:

               α)

               ως τακτικό μέλος:

                           —

                           ο κ. Κυριάκος ΧΑΤΖΗΤΤΟΦΗΣ, Mayor of Agios Athanasios,

                     και

               β)

               ως αναπληρωματικό μέλος:

                           —

                           ο κ. Σταύρος ΓΕΡΟΛΑΤΣΙΤΗΣ, Municipal Councilor, Strovolos Municipality.

         Άρθρο 2
   Η παρούσα απόφαση αρχίζει να ισχύει από την ημέρα της έκδοσής της.

      Βρυξέλλες, 26 Ιουλίου 2016.

            Για το Συμβούλιο

            Ο Πρόεδρος

         M. LAJČÁK

      (1)  Απόφαση (ΕΕ) 2015/116 του Συμβουλίου, της 26ης Ιανουαρίου 2015, για τον διορισμό των τακτικών και αναπληρωματικών μελών της Επιτροπής των Περιφερειών για την περίοδο από 26 Ιανουαρίου 2015 έως 25 Ιανουαρίου 2020 (ΕΕ L 20 της 27.1.2015, σ. 42).

      (2)  Απόφαση (ΕΕ) 2015/190 του Συμβουλίου, της 5ης Φεβρουαρίου 2015, για τον διορισμό τακτικών και αναπληρωματικών μελών της Επιτροπής των Περιφερειών για την περίοδο από την 26η Ιανουαρίου 2015 έως την 25η Ιανουαρίου 2020 (ΕΕ L 31 της 7.2.2015, σ. 25).

      (3)  Απόφαση (ΕΕ) 2015/994 του Συμβουλίου, της 23ης Ιουνίου 2015, για τον διορισμό μελών και αναπληρωτών της Επιτροπής των Περιφερειών για την περίοδο από τις 26 Ιανουαρίου 2015 έως τις 25 Ιανουαρίου 2020 (ΕΕ L 159 της 25.6.2015, σ. 70).


Avis juridique important

|

41997D0032

Κεκτημένο του Σένγκεν - Απόφαση της εκτελεστικής επιτροπής της 15ης Δεκεμβρίου 1997 σχετικά με την εναρμόνιση της πολιτικής θεωρήσεων [SCH/Com-ex (97) 32]

Επίσημη Εφημερίδα αριθ. L 239 της 22/09/2000 σ. 0186 - 0186

ΑΠΟΦΑΣΗ ΤΗΣ ΕΚΤΕΛΕΣΤΙΚΗΣ ΕΠΙΤΡΟΠΗΣτης 15ης Δεκεμβρίου 1997σχετικά με την εναρμόνιση της πολιτικής θεωρήσεων[SCH/Com-ex (97) 32]Η ΕΚΤΕΛΕΣΤΙΚΗ ΕΠΙΤΡΟΠΗ,Έχοντας υπόψη:το άρθρο 132 της σύμβασης εφαρμογής της συμφωνίας Σένγκεν,το άρθρο 9 της ανωτέρω σύμβασης,Εκτιμώντας ότι είναι προς το συμφέρον όλων των εταίρων Σένγκεν να προχωρήσουν από κοινού στην εναρμόνιση της πολιτικής τους σε θέματα θεωρήσεων, εντός του πλαισίου της κοινής πολιτικής για την κυκλοφορία των προσώπων, έτσι ώστε να αποφευχθούν πιθανές αρνητικές συνέπειες για τη διέλευση των συνόρων και την εσωτερική ασφάλεια,Επιθυμώντας να εξαλείψουν το συντομότερο τις διαφορές που εξακολουθούν να υφίστανται ως προς το καθεστώς θεώρησης έναντι των κρατών που αναφέρονται στο μέρος III του παραρτήματος 1 της ΚΠΕ,Με βάση το έγγραφο "Βασικά κριτήρια για την ένταξη στον κοινό πίνακα των κρατών που υπόκεινται στο καθεστώς θεωρήσεων" [SCH/M (92) 32 rev.], που εγκρίθηκε στις 15 Δεκεμβρίου 1992 στην Μαδρίτη από τους υπουργούς και υφυπουργούς,Εμπνεόμενη από την αρχή της αλληλεγγύης μεταξύ των εταίρων Σένγκεν,ΑΠΟΦΑΣΙΖΕΙ:1. Τα κράτη Σένγκεν λαμβάνουν εν ευθέτω χρόνω τα αναγκαία μέτρα για την κατάργηση της υποχρέωσης θεώρησης για τους υπηκόους των κατωτέρω κρατών ούτως ώστε τα εν λόγω μέτρα να ισχύουν πλήρως την 1η Ιανουαρίου 1999 το αργότερο: Αυστραλία, Μπρουνέι, Κόστα Ρίκα, Κροατία, Ελ Σαλβαδόρ, Γουατεμάλα, Ονδούρα, Μαλαισία, Νικαράγουα, Παναμάς, Παραγουάη, Σιγκαπούρη και Βενεζουέλα.2. Στο μέρος I του παραρτήματος 1 της κοινής προξενικής εγκυκλίου [κοινός κατάλογος των κρατών, οι υπήκοοι των οποίων υπόκεινται στην υποχρέωση θεώρησης σε όλα τα κράτη Σένγκεν(1)] θα προστεθούν τα ακόλουθα κράτη: Βοσνία-Ερζεγοβίνη, Τζαμάικα, Μαλάουϊ και Κένυα.3. Η υποχρέωση θεώρησης για τους υπηκόους των υπό το σημείο 2 κρατών, αρχίζει να ισχύει την 1η Ιανουαρίου 1999 το αργότερο.4. Τα κράτη Σένγκεν υποχρεούνται, σε εφαρμογή του άρθρου 100 Γ της Συνθήκης ΕΚ, να εγκρίνουν μέχρι την 1η Ιανουαρίου 1999 το αργότερο την εφαρμοστέα λύση για τη Βολιβία, την Κολομβία και τον Ισημερινό.Βιέννη, 15 Δεκεμβρίου 1997.Ο ΠρόεδροςK. Schlögl(1) Βλέπε έγγραφο SCH/Com-ex (99) 13.


Avis juridique important

|

31975D0406

75/406/ΕΥΡΑΤΟΜ : Απόφαση του Συμβουλίου, της 26ης Ιουνίου 1975, περί θέσπισης προγράμματος σχετικά με τη διαχείριση και την αποθήκευση ραδιενεργών καταλοίπων

Επίσημη Εφημερίδα αριθ. L 178 της 09/07/1975 σ. 0028 - 0029 Φινλανδική ειδική έκδοση: Κεφάλαιο 15 τόμος 1 σ. 0225  Σουηδική ειδική έκδοση: Κεφάλαιο 15 τόμος 1 σ. 0225

/* Δεν υπάρχει επίσημη ελληνική μετάφραση του εγγράφου αυτού           διότι δεν περιλαμβανόταν στην ελληνική Ειδική Έκδοση. Δεν           περιλαμβάνονταν στην ελληνική Ειδική Έκδοση:           - Πράξεις που δεν ίσχυαν πλέον την ημερομηνία προσχώρησης της           Ελλάδας (01/01/1981)           - Πράξεις που καταργήθηκαν αυτόματα κατά την προσχώρηση (π.χ.           ορισμένες συμφωνίες μεταξύ της Κοινότητας και της Ελλάδας)           - Πράξεις δεσμευτικές μόνο για τους αποδέκτες τους, που είναι           συνεπώς αυθεντικές μόνο στη γλώσσα στην οποία συντάχθηκαν           - Μη δεσμευτικές πράξεις           - Πράξεις που δεν θεωρήθηκαν αρκετά σημαντικές ώστε να           συμπεριληφθούν           - Ορισμένες πράξεις που ακυρώθηκαν κατά τη δημιουργία της Ειδικής           Έκδοσης */           /* oknogr81 */


title: 2008/604/ΕΚ: Απόφαση της Επιτροπής, της 22ας Ιουλίου 2008 , για τον διορισμό των μελών της ομάδας εμπειρογνωμόνων σχετικά με την εμπορία ανθρώπων

text:
               23.7.2008

               EL

               Επίσημη Εφημερίδα της Ευρωπαϊκής Ένωσης

               L 194/12

      ΑΠΌΦΑΣΗ ΤΗΣ ΕΠΙΤΡΟΠΉΣ

   της 22ας Ιουλίου 2008
   για τον διορισμό των μελών της ομάδας εμπειρογνωμόνων σχετικά με την εμπορία ανθρώπων
   (2008/604/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την απόφαση της Επιτροπής 2007/675/ΕΚ, της 17ης Οκτωβρίου 2007, για τη σύσταση ομάδας εμπειρογνωμόνων σχετικά με την εμπορία ανθρώπων (1), και ιδίως το άρθρο 3,
   Εκτιμώντας τα ακόλουθα:

               (1)

               Η ομάδα εμπειρογνωμόνων ενδείκνυται να απαρτίζεται από 21 μέλη.

               (2)

               Τα μέλη της ομάδας εμπειρογνωμόνων είναι σκόπιμο να διορίζονται μεταξύ ειδικών με εμπειρογνωμοσύνη και πείρα στον τομέα της καταπολέμησης της εμπορίας ανθρώπων, συμπεριλαμβανομένης της εργασιακής της διάστασης.

               (3)

               Μέχρι 11 μέλη προέρχονται από τις διοικήσεις των κρατών μελών, και ο διορισμός τους πρέπει να γίνεται από την Επιτροπή κατόπιν προτάσεως των κρατών μελών.

               (4)

               Μέχρι 5 μέλη προέρχονται από διακυβερνητικές, διεθνείς και μη κυβερνητικές οργανώσεις που δρουν σε ευρωπαϊκό επίπεδο, μέχρι 4 μέλη προέρχονται από κοινωνικούς εταίρους και ενώσεις εργοδοτών που δρουν σε ευρωπαϊκό επίπεδο και μέχρι 2 μέλη προέρχονται από άτομα με πείρα που απορρέει από πανεπιστημιακή έρευνα, ο δε διορισμός των προαναφερθέντων μελών πρέπει να γίνεται από την Επιτροπή μεταξύ εκείνων που έχουν ανταποκριθεί στην πρόσκληση υποβολής υποψηφιοτήτων.

               (5)

               Η Επιτροπή δημοσίευσε πρόσκληση υποβολής υποψηφιοτήτων, ενόψει της κατάρτισης καταλόγου υποψηφίων προς διορισμό στην ομάδα εμπειρογνωμόνων, στις 19.1.2008 (2).

               (6)

               Η Επιτροπή διεξήγαγε διαδικασία επιλογής με βάση τις αιτήσεις τις οποίες έλαβε. Για την αξιολόγηση των αιτήσεων, η Επιτροπή έλαβε υπόψη τα κριτήρια που απαριθμούνται στην πρόσκληση υποβολής υποψηφιοτήτων, ιδίως δε στο σημείο 2 της πρόσκλησης.

               (7)

               Η ομάδα εμπειρογνωμόνων είναι σκόπιμο να συμπεριλαμβάνει τέσσερα επιπλέον μέλη προερχόμενα από διακυβερνητικές, διεθνείς και μη κυβερνητικές οργανώσεις που δρουν σε ευρωπαϊκό επίπεδο, προκειμένου να αντισταθμισθεί η μη υποβολή αιτήσεων από πλευράς κοινωνικών εταίρων και ενώσεων εργοδοτών που δρουν σε ευρωπαϊκό επίπεδο, ούτως ώστε να διασφαλισθεί η ισορροπημένη θεματική και γεωγραφική αντιπροσώπευση στην ομάδα και να συμπληρωθεί ο αρχικά προβλεφθείς συνολικός αριθμός 21 μελών.

               (8)

               Ένα μέλος της ομάδας έχει διορισθεί από την Ευρωπόλ,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2007/675/ΕΚ τροποποιείται ως εξής:
   Το άρθρο 3 παράγραφος 2 στοιχείο β) αντικαθίσταται από την εξής διάταξη:

               «β)

               διακυβερνητικές, διεθνείς και μη κυβερνητικές οργανώσεις που δρουν σε ευρωπαϊκό επίπεδο με καλά τεκμηριωμένη εμπειρογνωμοσύνη και πείρα στον τομέα της εμπορίας ανθρώπων (μέχρι 9 μέλη)».

         Άρθρο 2
   Η Επιτροπή διορίζει τα ακόλουθα μέλη της ομάδας εμπειρογνωμόνων σχετικά με την εμπορία ανθρώπων:

               1.

               Μέλη διοριζόμενα δυνάμει του άρθρου 3 παράγραφος 2 στοιχείο α) της απόφασης της Επιτροπής 2007/675/ΕΚ:

                           κ. Jan AUSTAD

                           κ. Sandi ČURIN

                           κα. Rita THEODOROU SUPERMAN

                           κ. Luís GOUVEIA

                           κα. Jelena KAMINSKA

                           κ. Glynn RANKIN

                           κα. Bärbel Heide UHL

                           κ. Floris VAN DIJK

                           κα. Kajsa WAHLBERG

               2.

               Μέλη διοριζόμενα δυνάμει του άρθρου 3 παράγραφος 2 στοιχείο β) της απόφασης της Επιτροπής 2007/675/ΕΚ, όπως τροποποιείται με την παρούσα απόφαση:

                           κα. Antonia BALKANSKA LAVINE

                           κα. Stana BUCHOWSKA

                           κ. Marco BUFO

                           κα. Muireann O BRIAIN

                           κ. Martijn PLUIM

                           κα. Evelyn PROBST

                           κα. Klara SKRIVANKOVA

                           κα. Patsy SÖRENSEN

                           κα. Liliana SORRENTINO

               3.

               Μέλη διοριζόμενα δυνάμει του άρθρου 3 παράγραφος 2 στοιχείο ε) της απόφασης της Επιτροπής 2007/675/ΕΚ:

                           κ. Ryszard PIOTROWICZ

                           κα. Georgina VAZ CABRAL

         Άρθρο 3
   Η Επιτροπή σημειώνει τον διορισμό του κ. Steve HARVEY από την Ευρωπόλ ως μέλους της ομάδας εμπειρογνωμόνων σχετικά με την εμπορία ανθρώπων δυνάμει του άρθρου 3 παράγραφος 2 στοιχείο δ) και της παραγράφου 3 της απόφασης της Επιτροπής 2007/675/ΕΚ.
   Άρθρο 4
   Ο διορισμός των μελών της ομάδας εμπειρογνωμόνων είναι προσωποπαγής και ισχύει για ανανεώσιμη θητεία 3 ετών.
   Άρθρο 5
   Μετά τη διαδικασία επιλογής, οι αιτούντες που θα κριθούν κατάλληλοι υποψήφιοι για συμμετοχή στην ομάδα εμπειρογνωμόνων αλλά δεν θα διορισθούν ως μέλη της θα συμπεριληφθούν, εφόσον συμφωνούν, σε εφεδρικό κατάλογο.
   Άρθρο 6
   Τα ονοματεπώνυμα των διοριζόμενων μελών δημοσιεύονται στην Επίσημη Εφημερίδα της Ευρωπαϊκής Ένωσης.
   Άρθρο 7
   Η παρούσα απόφαση τίθεται σε ισχύ την επομένη της έκδοσής της.

      Βρυξέλλες, 22 Ιουλίου 2008.

            Για την Επιτροπή

         Jacques BARROT

            Αντιπρόεδρος

      (1)  ΕΕ L 277 της 20.10.2007, σ. 29.

      (2)  ΕΕ C 14 της 19.1.2008, σ. 27.


title: 2013/554/ΕΕ: Απόφαση του Ευρωπαϊκού Κοινοβουλίου, της 17ης Απριλίου 2013 , σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Συνεργασίας των Ρυθμιστικών Αρχών Ενέργειας για το οικονομικό έτος 2011

text:
               16.11.2013

               EL

               Επίσημη Εφημερίδα της Ευρωπαϊκής Ένωσης

               L 308/161

      ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ

   της 17ης Απριλίου 2013
   σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Συνεργασίας των Ρυθμιστικών Αρχών Ενέργειας για το οικονομικό έτος 2011
   (2013/554/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού Συνεργασίας των Ρυθμιστικών Αρχών Ενέργειας για το οικονομικό έτος 2011,

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Ευρωπαϊκού Οργανισμού Συνεργασίας των Ρυθμιστικών Αρχών Ενέργειας για το οικονομικό έτος 2011 που συνοδεύεται από τις απαντήσεις του Οργανισμού (1),

               —

               έχοντας υπόψη τη σύσταση του Συμβουλίου της 12ης Φεβρουαρίου 2013 (05753/2013 – C7-0041/2013),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

               —

               έχοντας υπόψη τον κανονισμό (ΕΚ) αριθ. 713/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για την ίδρυση Οργανισμού Συνεργασίας των Ρυθμιστικών Αρχών Ενεργείας (4), και ιδίως το άρθρο 24,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως το άρθρο 94,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού (A7-0068/2013),

               1.

               χορηγεί απαλλαγή στον διευθυντή του Ευρωπαϊκού Οργανισμού Συνεργασίας των Ρυθμιστικών Αρχών Ενέργειας όσον αφορά την εκτέλεση του προϋπολογισμού του Οργανισμού για το οικονομικό έτος 2011·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο μέρος αυτής στον διευθυντή του Ευρωπαϊκού Οργανισμού Συνεργασίας των Ρυθμιστικών Αρχών Ενέργειας, το Συμβούλιο, την Επιτροπή και το Ελεγκτικό Συνέδριο και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 388 της 15.12.2012, σ. 1.

      (2)  ΕΕ L 248 της 16.9.2002, σ. 1.

      (3)  ΕΕ L 298 της 26.10.2012, σ. 1.

      (4)  ΕΕ L 211 της 14.8.2009, σ. 1.

      (5)  ΕΕ L 357 της 31.12.2002, σ. 72.

         ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ

      της 17ης Απριλίου 2013
      με τις παρατηρήσεις που αποτελούν αναπόσπαστο μέρος της απόφασής του σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Συνεργασίας των Ρυθμιστικών Αρχών Ενέργειας για το οικονομικό έτος 2011
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

                  —

                  έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού Συνεργασίας των Ρυθμιστικών Αρχών Ενέργειας για το οικονομικό έτος 2011,

                  —

                  έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Ευρωπαϊκού Οργανισμού Συνεργασίας των Ρυθμιστικών Αρχών Ενέργειας για το οικονομικό έτος 2011 που συνοδεύεται από τις απαντήσεις του Οργανισμού (1),

                  —

                  έχοντας υπόψη τη σύσταση του Συμβουλίου της 12ης Φεβρουαρίου 2013 (05753/2013 – C7-0041/2013),

                  —

                  έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

                  —

                  έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

                  —

                  έχοντας υπόψη τον κανονισμό (ΕΚ) αριθ. 713/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για την ίδρυση Οργανισμού Συνεργασίας των Ρυθμιστικών Αρχών Ενεργείας (4), και ιδίως το άρθρο 24,

                  —

                  έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως το άρθρο 94,

                  —

                  έχοντας υπόψη το άρθρο 77 και το παράρτημα VI του Κανονισμού του,

                  —

                  έχοντας υπόψη την έκθεση της Επιτροπής Ελέγχου του Προϋπολογισμού (A7-0068/2013),

                  Α.

                  λαμβάνοντας υπόψη ότι το Ελεγκτικό Συνέδριο αναφέρει ότι απεκόμισε εύλογη βεβαιότητα ότι οι ετήσιοι λογαριασμοί του Ευρωπαϊκού Οργανισμού Συνεργασίας των Ρυθμιστικών Αρχών Ενέργειας («ο Οργανισμός») για το οικονομικό έτος 2011 είναι αξιόπιστοι και ότι οι υποκείμενες πράξεις είναι νόμιμες και κανονικές,

                  B.

                  λαμβάνοντας υπόψη ότι ο Οργανισμός μεταφέρθηκε από τις Βρυξέλλες στην έδρα του στη Λιουμπλιάνα της Σλοβενίας, την 1η Φεβρουαρίου 2011, ξεκίνησε επίσημα τις δραστηριότητές του στις 3 Μαρτίου 2011 και απέκτησε οικονομική αυτονομία στις 8 Μαρτίου 2011,

                  Γ.

                  λαμβάνοντας υπόψη ότι ο συνολικός προϋπολογισμός του Οργανισμού για το 2011 ανήλθε σε 4 792 345 EUR· λαμβάνοντας υπόψη ότι η συνεισφορά της Ένωσης στον προϋπολογισμό του Οργανισμού για το 2011 ανήλθε σε 4 362 607,98 EUR (6),

         Δημοσιονομική και χρηματοοικονομική διαχείριση

                  1.

                  υπενθυμίζει ότι η αρχική συνεισφορά της Ένωσης για το 2011 ήταν 4 362 607,98 EUR· επισημαίνει ότι επρόκειτο για το πρώτο έτος οικονομικής αυτονομίας του Οργανισμού·

                  2.

                  παρατηρεί, με βάση τους ετήσιους λογαριασμούς, ότι ο αρχικός προϋπολογισμός του Οργανισμού για το 2011 ήταν 5 119 000 EUR (περιλαμβανομένων 119 000 EUR για τη συνεισφορά της Ευρωπαϊκής Ζώνης Ελεύθερων Συναλλαγών)·

                  3.

                  διαπιστώνει, με βάση τους ετήσιους λογαριασμούς, ότι οι πιστώσεις δεσμεύτηκαν σε ποσοστό 67 %, ενώ οι πιστώσεις πληρωμών ανήλθαν στο 74 % του συνόλου των πιστώσεων που διαχειρίστηκε ο Οργανισμός·

         Πιστώσεις μεταφερόμενες στο επόμενο έτος

                  4.

                  επισημαίνει με ανησυχία την παρατήρηση του Ελεγκτικού Συνεδρίου ότι το υψηλό επίπεδο των πιστώσεων που δεν χρησιμοποιήθηκαν και των πιστώσεων που μεταφέρθηκαν στο επόμενο έτος, καθώς και το χαμηλό επίπεδο πληρωμών, μαρτυρούν ελλείψεις στον σχεδιασμό και την εκτέλεση του προϋπολογισμού και αντιβαίνουν στην αρχή της ετήσιας διάρκειας του προϋπολογισμού·

                  5.

                  δέχεται την εξήγηση που έδωσε ο Οργανισμός ότι, κατά τη διάρκεια του πρώτου έτους λειτουργίας του, χρειάστηκε να προσλάβει το μεγαλύτερο μέρος του προσωπικού του, γεγονός που οδήγησε στην καθυστερημένη κάλυψη των κενών θέσεων, με μεγάλο αντίκτυπο στο ποσοστό εκτέλεσης του προϋπολογισμού του Οργανισμού, καθώς και στην αξιολόγηση των αναγκών σε προμήθειες, με αποτέλεσμα να συγκεντρωθούν οι διαδικασίες σύναψης δημοσίων συμβάσεων προς το τέλος του έτους· κατανοεί ότι τούτο οδήγησε, με τη σειρά του, σε υψηλό επίπεδο μεταφορών πιστώσεων προκειμένου να τηρηθούν οι ανειλημμένες νομικές και δημοσιονομικές δεσμεύσεις·

                  6.

                  λαμβάνει υπό σημείωση τη δήλωση του Οργανισμού ότι βρίσκεται πλέον σε πολύ καλύτερη θέση για την εκτέλεση των καθηκόντων που του έχουν ανατεθεί και του σχετικού προϋπολογισμού και ζητεί από τον Οργανισμό να παρακολουθεί το θέμα και να υποβάλει σχετική έκθεση στην αρμόδια για την απαλλαγή αρχή·

         Παράτυπες πληρωμές

                  7.

                  επισημαίνει με ανησυχία ότι, το 2011, ο Οργανισμός κατέβαλε ημερήσιες αποζημιώσεις ύψους 10 839 EUR σε αποσπασμένους εμπειρογνώμονες υπηκόους του κράτους στο οποίο βρίσκεται η έδρα του Οργανισμού, και ότι αυτές οι πληρωμές έρχονταν σε αντίθεση με τους κανόνες σχετικά με την απόσπαση εθνικών εμπειρογνωμόνων που έχει εγκρίνει το διοικητικό συμβούλιο του Οργανισμού και οι οποίοι προβλέπουν την καταβολή τέτοιου είδους αποζημιώσεων μόνον σε έκτακτους υπαλλήλους που δεν είναι υπήκοοι του κράτους μέλους στο οποίο απασχολούνται·

                  8.

                  σημειώνει ότι ο Οργανισμός είχε ήδη σταματήσει την καταβολή αποζημιώσεων σε τέτοιες περιπτώσεις· ωστόσο, δεδομένου του παράτυπου χαρακτήρα αυτών των πληρωμών, ζητεί από τον Οργανισμό να παρακολουθεί το θέμα, να αναζητήσει δυνατότητες για την ανάκτηση των αχρεωστήτως καταβληθεισών ημερήσιων αποζημιώσεων και να υποβάλει σχετική έκθεση στην αρμόδια για την απαλλαγή αρχή·

         Διαδικασίες πρόσληψης

                  9.

                  λαμβάνει υπό σημείωση την παρατήρηση του Ελεγκτικού Συνεδρίου ότι υπάρχει περιθώριο να βελτιωθεί η διαφάνεια των διαδικασιών πρόσληψης· ζητεί από τον Οργανισμό να παρακολουθεί το θέμα αυτό και να υποβάλει σχετική έκθεση στην αρμόδια για την απαλλαγή αρχή· εκτιμά ότι ορισμένες από τις διατάξεις του κανονισμού υπηρεσιακής κατάστασης μπορεί να συνεπάγονται σημαντική διοικητική επιβάρυνση· παροτρύνει, ως εκ τούτου, την Επιτροπή να προβλέψει για τους οργανισμούς ένα ορισμένο περιθώριο απλούστευσης στο πλαίσιο του άρθρου 110 του κανονισμού υπηρεσιακής κατάστασης·

                  10.

                  επισημαίνει ότι, μολονότι η πρόσληψη μόνιμου προσωπικού έχει πλέον ολοκληρωθεί, ο Οργανισμός έχει μειωμένο δυναμικό σε αποσπασμένους εθνικούς εμπειρογνώμονες και ότι εξακολουθούν να υπάρχουν αμφιβολίες ως προς την τεχνική επάρκεια ορισμένων μελών του προσωπικού, πράγμα που προκαλεί αβεβαιότητα όσον αφορά το έργο του Οργανισμού· ζητεί από τον Οργανισμό να παρακολουθεί το εν λόγω θέμα και να υποβάλει έκθεση στην αρμόδια για την απαλλαγή αρχή σχετικά με τα μέτρα που έχει λάβει·

                  11.

                  ζητεί από τον Οργανισμό να βελτιώσει τη συνεργασία του με τις εθνικές ρυθμιστικές αρχές, ιδίως προκειμένου να διασφαλίσει ότι η οργάνωση του έργου του γίνεται σύμφωνα με αποτελεσματικές αρχές, καθώς και να καθορίσει μόνιμη έδρα, πράγμα που θα επιτρέψει τόσο στον Οργανισμό όσο και στις εθνικές ρυθμιστικές αρχές να επιτύχουν σημαντικές εξοικονομήσεις και να επιλύσουν τα προβλήματα της μεταφοράς και των περιορισμένων πόρων εν τη γενέσει τους·

                  12.

                  παραπέμπει, όσον αφορά τις άλλες παρατηρήσεις οριζόντιου χαρακτήρα που συνοδεύουν την απόφαση απαλλαγής, στο ψήφισμά του της 17ης Απριλίου 2013 (7) σχετικά με τις επιδόσεις, τη δημοσιονομική διαχείριση και τον έλεγχο των οργανισμών.

         (1)  ΕΕ C 388 της 15.12.2012, σ. 1.

         (2)  ΕΕ L 248 της 16.9.2002, σ. 1.

         (3)  ΕΕ L 298 της 26.10.2012, σ. 1.

         (4)  ΕΕ L 211 της 14.8.2009, σ. 1.

         (5)  ΕΕ L 357 της 31.12.2002, σ. 72.

         (6)  Ετήσια έκθεση δραστηριοτήτων του ACER για το 2011, σ. 85-91.

         (7)  Κείμενα που εγκρίθηκαν, P7_TA(2013)0134 (Βλέπε σελίδα 374 της παρούσας Επίσημης Εφημερίδας).


title: 2006/464/ΕΚ: Απόφαση της Επιτροπής, της  27ης Ιουνίου 2006 , σχετικά με προσωρινά έκτακτα μέτρα για την πρόληψη της εισαγωγής και της εξάπλωσης στην Κοινότητα του Dryocosmus kuriphilus Yasumatsu  [κοινοποιηθείσα υπό τον αριθμό Ε(2006) 2881]

text:
               5.7.2006

               EL

               Επίσημη Εφημερίδα της Ευρωπαϊκής Ένωσης

               L 183/29

         ΑΠΌΦΑΣΗ ΤΗΣ ΕΠΙΤΡΟΠΉΣ
   της 27ης Ιουνίου 2006
   σχετικά με προσωρινά έκτακτα μέτρα για την πρόληψη της εισαγωγής και της εξάπλωσης στην Κοινότητα του Dryocosmus kuriphilus Yasumatsu
   [κοινοποιηθείσα υπό τον αριθμό Ε(2006) 2881]
   (2006/464/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 3 τρίτη πρόταση,
   Εκτιμώντας τα ακόλουθα:

               (1)

               Σύμφωνα με την οδηγία 2000/29/EK, όταν ένα κράτος μέλος θεωρεί ότι υπάρχει κίνδυνος εισαγωγής ή εξάπλωσης στο έδαφός του ενός επιβλαβούς οργανισμού ο οποίος δεν παρατίθεται στο παράρτημα Ι ή στο παράρτημα ΙΙ της οδηγίας, μπορεί να λάβει προσωρινά όλα τα αναγκαία πρόσθετα μέτρα για την προστασία του από τον κίνδυνο αυτό.

               (2)

               Λόγω της παρουσίας του Dryocosmus kuriphilus Yasumatsu στην Κίνα, την Κορέα, την Ιαπωνία, τις ΗΠΑ και σε περιορισμένη περιοχή της Κοινότητας, η Γαλλία ενημέρωσε τα άλλα κράτη μέλη και την Επιτροπή στις 14 Μαρτίου 2005 ότι στις 16 Φεβρουαρίου 2005 έλαβε επίσημα μέτρα προστασίας από τον κίνδυνο εισόδου και εξάπλωσης του εν λόγω οργανισμού στο έδαφός της.

               (3)

               Στις 29 Ιουνίου 2005 η Σλοβενία ενημέρωσε τα κράτη μέλη και την Επιτροπή ότι λόγω της εκδήλωσης κρουσμάτων του ίδιου οργανισμού στο έδαφός της έλαβε στις 24 Ιουνίου 2005 πρόσθετα μέτρα για την πρόληψη της περαιτέρω εισαγωγής και εξάπλωσης του εν λόγω οργανισμού στο έδαφός της.

               (4)

               Ο οργανισμός Dryocosmus kuriphilus Yasumatsu δεν περιλαμβάνεται στα παραρτήματα I ή II της οδηγίας 2000/29/ΕΚ. Ωστόσο, μια έκθεση σχετικά με την αξιολόγηση του κινδύνου από επιβλαβείς οργανισμούς, που βασίζεται στις διαθέσιμες επιστημονικές πληροφορίες, έδειξε ότι μπορεί να πρόκειται για ένα από τα πιο βλαβερά έντομα για την καστανιά (Castanea Mill.), το οποίο μπορεί να μειώσει σημαντικά την παραγωγή και την ποιότητα των κάστανων ενώ υπάρχουν και ορισμένες ενδείξεις ότι μπορεί να προκαλέσει ακόμη και νέκρωση των δέντρων. Οι καστανιές συχνά αναπτύσσονται σε περιθωριακά εδάφη σε λόφους ή σε βουνά. Οι ζημίες από την εξάπλωση του εν λόγω εντόμου μπορούν να σταματήσουν την παραγωγή κάστανων για ανθρώπινη κατανάλωση στις περιοχές αυτές και να οδηγήσουν στην επιδείνωση της οικονομικής κατάστασης και στην υποβάθμιση του περιβάλλοντος.

               (5)

               Επομένως, είναι αναγκαίο να ληφθούν μέτρα κατά της εισαγωγής και της εξάπλωσης στην Κοινότητα του εν λόγω επιβλαβούς οργανισμού.

               (6)

               Τα μέτρα που προβλέπονται στην παρούσα απόφαση πρέπει να εφαρμόζονται στην εισαγωγή ή την εξάπλωση του εν λόγω οργανισμού, στην παραγωγή και στη διακίνηση φυτών Castanea στο εσωτερικό της Κοινότητας, στον έλεγχο του οργανισμού και στη γενικότερη παρακολούθηση στα κράτη μέλη της παρουσίας ή της συνεχούς απουσίας του εν λόγω επιβλαβούς οργανισμού.

               (7)

               Τα αποτελέσματα των μέτρων ενδείκνυται να αξιολογούνται τακτικά κατά το 2006, το 2007 και το 2008, κυρίως με βάση τις πληροφορίες που θα δώσουν τα κράτη μέλη. Θα πρέπει να εξεταστεί το ενδεχόμενο λήψης επακόλουθων μέτρων λαμβάνοντας υπόψη τα αποτελέσματα της εν λόγω αξιολόγησης.

               (8)

               Για να συμμορφωθούν με την παρούσα απόφαση, τα κράτη μέλη θα πρέπει, εφόσον απαιτείται, να προσαρμόσουν τη νομοθεσία τους.

               (9)

               Τα αποτελέσματα των μέτρων πρέπει να επανεξεταστούν έως την 1η Φεβρουαρίου 2008.

               (10)

               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ορισμός
   Στην παρούσα απόφαση, ως «φυτά» νοούνται τα φυτά ή τα μέρη των φυτών του είδους Castanea Mill. που προορίζονται για φύτευση, εκτός από τους καρπούς και τους σπόρους.
   Άρθρο 2
   Μέτρα κατά του Dryocosmus kuriphilus Yasumatsu
   Απαγορεύεται η εισαγωγή και η εξάπλωση στην Κοινότητα του οργανισμού Dryocosmus kuriphilus Yasumatsu, στο εξής «οργανισμός».
   Άρθρο 3
   Εισαγωγή φυτών
   Φυτά μπορούν να εισαχθούν στην Κοινότητα, μόνον εφόσον:

               α)

               συμμορφώνονται με τα μέτρα που ορίζονται στο σημείο 1 του παραρτήματος Ι και

               β)

               κατά την εισαγωγή τους στην Κοινότητα, επιθεωρήθηκαν για την παρουσία του οργανισμού, σύμφωνα με το άρθρο 13α παράγραφος 1 της οδηγίας 2000/29/ΕΚ, και διαπιστώθηκε ότι είναι απαλλαγμένα από αυτόν.

         Άρθρο 4
   Διακίνηση φυτών στην Κοινότητα
   Με την επιφύλαξη των διατάξεων του άρθρου 5 παράγραφος 3 στοιχείο α) και του παραρτήματος ΙΙ, μέρος ΙΙ, τα φυτά που προέρχονται από την Κοινότητα ή έχουν εισαχθεί στην Κοινότητα σύμφωνα με το άρθρο 3 της παρούσας απόφασης μπορούν να μετακινούνται από τον τόπο παραγωγής τους στην Κοινότητα, περιλαμβανομένων, ενδεχομένως, των καταστημάτων με είδη κηπουρικής, μόνον εφόσον πληρούν τους όρους που ορίζονται στο σημείο 2 του παραρτήματος Ι.
   Άρθρο 5
   Έρευνες και κοινοποιήσεις
   1.   Τα κράτη μέλη πραγματοποιούν επίσημες ετήσιες έρευνες για την παρουσία του οργανισμού ή για ενδείξεις μόλυνσης από τον οργανισμό στο έδαφός τους.
   Με την επιφύλαξη του άρθρου 16 παράγραφος 2 της οδηγίας 2000/29/ΕΚ, τα αποτελέσματα των ερευνών αυτών κοινοποιούνται στην Επιτροπή και στα άλλα κράτη μέλη έως την 31η Δεκεμβρίου κάθε έτους.
   2.   Κάθε πιθανή ή επιβεβαιωμένη παρουσία του οργανισμού κοινοποιείται αμέσως στους αρμόδιους επίσημους φορείς.

               3.

                           α)

                           Τα κράτη μέλη μπορούν να ζητήσουν να υπόκεινται οι μετακινήσεις προς αυτά ή στο εσωτερικό τους σε σύστημα ιχνηλασιμότητας, το οποίο μπορεί να περιλαμβάνει δήλωση μετακίνησης που υποβάλλεται στους αρμόδιους επίσημους φορείς από τον υπεύθυνο για τη μετακίνηση.

                           β)

                           Τα κράτη μέλη μπορούν να ζητήσουν να υποβάλλεται δήλωση για τη φύτευση στους αρμόδιους επίσημους φορείς από τον υπεύθυνο για τη φύτευση.

         Άρθρο 6
   Καθορισμός οριοθετημένων ζωνών
   Όταν από τα αποτελέσματα των ερευνών σύμφωνα με το άρθρο 5 παράγραφος 1 ή από την κοινοποίηση σύμφωνα με το άρθρο 5 παράγραφος 2 επιβεβαιώνεται η παρουσία του οργανισμού σε μια περιοχή ή υπάρχουν άλλες ενδείξεις για την παρουσία του οργανισμού αυτού, τα κράτη μέλη καθορίζουν οριοθετημένες ζώνες και λαμβάνουν επίσημα μέτρα όπως προβλέπεται στα σημεία I και II αντίστοιχα του παραρτήματος II.
   Άρθρο 7
   Συμμόρφωση
   Τα κράτη μέλη τροποποιούν, εφόσον είναι αναγκαίο, τα μέτρα που έλαβαν για την προστασία τους από την εισαγωγή και την εξάπλωση του οργανισμού, ούτως ώστε να συμφωνούν αυτά με την παρούσα απόφαση και ενημερώνουν αμέσως την Επιτροπή σχετικά.
   Άρθρο 8
   Αναθεώρηση
   Η παρούσα απόφαση θα αναθεωρηθεί έως την 1η Φεβρουαρίου 2008 το αργότερο.
   Άρθρο 9
   Αποδέκτες
   Η παρούσα απόφαση απευθύνεται στα κράτη μέλη.

      Βρυξέλλες, 27 Ιουνίου 2006.

            Για την Επιτροπή

         Μάρκος ΚΥΠΡΙΑΝΟΫ

            Μέλος της Επιτροπής

      (1)  ΕΕ L 169 της 10.7.2000, σ. 1. Οδηγία όπως τροποποιήθηκε τελευταία με την οδηγία 2006/35/ΕΚ της Επιτροπής (ΕΕ L 88 της 25.3.2006, σ. 9).

      ΠΑΡΑΡΤΗΜΑ Ι
      ΜΕΤΡΑ ΠΟΥ ΑΝΑΦΕΡΟΝΤΑΙ ΣΤΑ ΑΡΘΡΑ 3 ΚΑΙ 4 ΤΗΣ ΠΑΡΟΥΣΑΣ ΑΠΟΦΑΣΗΣ
      1)   Μέτρα (Πιστοποιητικά)
      Με την επιφύλαξη του άρθρου 5 παράγραφος 3 στοιχείο α) της παρούσας απόφασης και του παραρτήματος III, μέρος A, σημείο 2 και του παραρτήματος IV, μέρος A, κεφάλαιο I, σημεία 11.1, 11.2, 33, 36.1, 39 και 40 της οδηγίας 2000/29/ΕΚ, τα φυτά που προέρχονται από τρίτες χώρες συνοδεύονται από πιστοποιητικό όπως αναφέρεται στο άρθρο 13 παράγραφος 1 της οδηγίας 2000/29/ΕΚ. Στο πιστοποιητικό αυτό δηλώνεται, στο σημείο «Συμπληρωματικές πληροφορίες», ότι:

                  α)

                  καθ’ όλη τη διάρκεια της ανάπτυξής τους τα φυτά βρίσκονταν σε τόπους παραγωγής σε χώρες στις οποίες είναι γνωστό ότι δεν εμφανίζεται ο οργανισμός· ή

                  β)

                  καθ’ όλη τη διάρκεια της ανάπτυξής τους τα φυτά βρίσκονταν σε τόπους παραγωγής σε περιοχή απαλλαγμένη από επιβλαβείς οργανισμούς, όπως διαπιστώθηκε από την εθνική υπηρεσία προστασίας φυτών στη χώρα καταγωγής, σύμφωνα με τα διεθνή πρότυπα για τα φυτοϋγειονομικά μέτρα· επίσης, δηλώνεται στο σημείο «χώρα καταγωγής» η ονομασία της απαλλαγμένης από επιβλαβείς οργανισμούς περιοχής.

            2)   Όροι διακίνησης
      Με την επιφύλαξη των διατάξεων του άρθρου 5 παράγραφος 3 στοιχείο α) και του παραρτήματος ΙΙ, μέρος ΙΙ, σημείο 6 της παρούσας οδηγίας καθώς και του παραρτήματος IV, μέρος A, κεφάλαιο II, σημείο 7 της οδηγίας 2000/29/ΕΚ, και του παραρτήματος V, μέρος A, κεφάλαιο I, σημείο 2.1 της οδηγίας 2000/29/ΕΚ, όλα τα φυτά είτε αυτά προέρχονται από την Κοινότητα ή έχουν εισαχθεί από την Κοινότητα σύμφωνα με το άρθρο 3 της απόφασης μπορούν να μετακινούνται από τον τόπο παραγωγής τους σε ένα κράτος μέλος, περιλαμβανομένων, ενδεχομένως, των καταστημάτων με είδη κηπουρικής, μόνον εφόσον συνοδεύονται από φυτοϋγειονομικό διαβατήριο το οποίο συντάσσεται και εκδίδεται σύμφωνα με τις διατάξεις της οδηγίας 92/105/ΕΟΚ της Επιτροπής (1) και:

                  α)

                  τα φυτά που προέρχονται από την εν λόγω περιοχή παραγωγής βρίσκονταν καθ’ όλη τη διάρκεια της ανάπτυξής τους ή από τη στιγμή της εισαγωγής τους στην Κοινότητα σε τόπο παραγωγής σε κράτος μέλος στο οποίο είναι γνωστό ότι δεν εμφανίζεται ο οργανισμός· ή

                  β)

                  τα φυτά βρίσκονταν καθ’ όλη τη διάρκεια της ανάπτυξής τους ή από τη στιγμή της εισαγωγής τους στην Κοινότητα σε τόπο παραγωγής σε περιοχή απαλλαγμένη από επιβλαβείς οργανισμούς, όπως διαπιστώθηκε από την εθνική υπηρεσία προστασίας φυτών σε ένα κράτος μέλος, σύμφωνα με τα διεθνή πρότυπα για τα φυτοϋγειονομικά μέτρα.

         (1)  ΕΕ L 4 της 8.1.1993, σ. 22. Οδηγία όπως τροποποιήθηκε με την οδηγία 2005/17/ΕΚ (ΕΕ L 57 της 3.3.2005, σ. 23).

      ΠΑΡΑΡΤΗΜΑ II
      ΜΕΤΡΑ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 6 ΤΗΣ ΠΑΡΟΥΣΑΣ ΑΠΟΦΑΣΗΣ
      I.   Καθορισμός οριοθετημένων ζωνών

                  1)

                  Οι οριοθετημένες ζώνες που αναφέρονται στο άρθρο 6 αποτελούνται από τα ακόλουθα μέρη.

                              α)

                              μια μολυσμένη ζώνη όπου έχει επιβεβαιωθεί η παρουσία του οργανισμού και η οποία περιλαμβάνει όλα τα φυτά που παρουσιάζουν συμπτώματα που προκαλεί ο οργανισμός και, ενδεχομένως, όλα τα φυτά που ανήκουν στην ίδια παρτίδα κατά τη στιγμή της φύτευσης,

                              β)

                              μια εστιακή ζώνη σε απόσταση τουλάχιστον 5 km από τη μολυσμένη ζώνη και

                              γ)

                              μια ζώνη απομόνωσης σε απόσταση τουλάχιστον 10 km από την εστιακή ζώνη.

                        Στις περιπτώσεις αλληλεπικάλυψης πολλών ζωνών απομόνωσης ή γειτνίασής τους, καθορίζεται ευρύτερη οριοθετημένη περιοχή η οποία περιλαμβάνει τις σχετικές οριοθετημένες ζώνες και τις ενδιάμεσες ζώνες.

                  2)

                  Η ακριβής οριοθέτηση των ζωνών που αναφέρονται στην παράγραφο 1 βασίζεται σε έγκυρες επιστημονικές αρχές, τη βιολογία του οργανισμού, το επίπεδο μόλυνσης, την εποχή του έτους και τη συγκεκριμένη κατανομή των φυτών στα σχετικά κράτη μέλη.

                  3)

                  Σε περίπτωση που η παρουσία του οργανισμού επιβεβαιωθεί εκτός της μολυσμένης ζώνης, η οριοθέτηση των ζωνών τροποποιείται ανάλογα.

                  4)

                  Αν, με βάση τις ετήσιες έρευνες που αναφέρονται στο άρθρο 5.1, ο οργανισμός δεν ανιχνευθεί σε καμία από τις οριοθετημένες ζώνες για περίοδο τριών ετών, οι ζώνες αυτές παύουν να υφίστανται και δεν απαιτούνται πλέον τα μέτρα που αναφέρονται στο μέρος ΙΙ του παρόντος παραρτήματος.

                  5)

                  Τα κράτη μέλη ενημερώνουν αμέσως τα άλλα κράτη μέλη και την Επιτροπή σχετικά με τις ζώνες που αναφέρονται στην παράγραφο 1, υποβάλλοντας χάρτες στην κατάλληλη κλίμακα. Προσδιορίζουν επίσης τη φύση των μέτρων που λαμβάνουν είτε για την εκρίζωση είτε για την αποφυγή της εξάπλωσης του οργανισμού.

            II.   Μέτρα στις οριοθετημένες ζώνες
      Τα επίσημα μέτρα που αναφέρονται στο άρθρο 6 και πρέπει να λαμβάνονται στις οριοθετημένες ζώνες, πρέπει να περιλαμβάνουν τουλάχιστον τα εξής:

                  —

                  απαγόρευση της μετακίνησης των φυτών εκτός των οριοθετημένων ζωνών ή στο εσωτερικό τους

                  —

                  σε περίπτωση που έχει επιβεβαιωθεί η παρουσία του οργανισμού στα φυτά σε ένα τόπο παραγωγής, κατάλληλα μέτρα με σκοπό την εκρίζωση του επιβλαβούς οργανισμού, τα οποία συνίστανται τουλάχιστον στην καταστροφή των μολυσμένων φυτών, όλων των φυτών που παρουσιάζουν συμπτώματα που προκαλεί ο οργανισμός και, όπου είναι αναγκαίο, όλων των φυτών που ανήκουν στην ίδια παρτίδα την περίοδο της φύτευσης και την επιτήρηση της παρουσίας του οργανισμού μέσω κατάλληλων ελέγχων κατά τη διάρκεια της περιόδου πιθανού σχηματισμού κηκίδων.


title: Απόφαση της Εποπτεύουσας Αρχής της ΕΖΕΣ αριθ. 57/11/COL, της 2ας Μαρτίου 2011 , για την ογδοηκοστή δεύτερη τροποποίηση των διαδικαστικών και ουσιαστικών κανόνων στον τομέα των κρατικών ενισχύσεων με την εισαγωγή νέου κεφαλαίου σχετικά με την εφαρμογή, από την 1η Ιανουαρίου 2011 , των κανόνων περί κρατικών ενισχύσεων στα μέτρα στήριξης των τραπεζών στο πλαίσιο της χρηματοπιστωτικής κρίσης

text:
               15.12.2011

               EL

               Επίσημη Εφημερίδα της Ευρωπαϊκής Ένωσης

               L 332/20

         ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   αριθ. 57/11/COL
   της 2ας Μαρτίου 2011
   για την ογδοηκοστή δεύτερη τροποποίηση των διαδικαστικών και ουσιαστικών κανόνων στον τομέα των κρατικών ενισχύσεων με την εισαγωγή νέου κεφαλαίου σχετικά με την εφαρμογή, από την 1η Ιανουαρίου 2011, των κανόνων περί κρατικών ενισχύσεων στα μέτρα στήριξης των τραπεζών στο πλαίσιο της χρηματοπιστωτικής κρίσης
   Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ (εφεξής «η Αρχή»),
   ΕΧΟΝΤΑΣ ΥΠΟΨΗ τη συμφωνία για τον Ευρωπαϊκό Οικονομικό Χώρο (εφεξής «η συμφωνία για τον ΕΟΧ»), και ιδίως το άρθρο 61,
   ΕΧΟΝΤΑΣ ΥΠΟΨΗ τη συμφωνία μεταξύ των χωρών ΕΖΕΣ για τη σύσταση Εποπτεύουσας Αρχής και Δικαστηρίου (εφεξής «η συμφωνία περί Εποπτείας και Δικαστηρίου»), και ιδίως το άρθρο 24 και το άρθρο 5 παράγραφος 2 στοιχείο β),
   ΕΚΤΙΜΩΝΤΑΣ ΟΤΙ, σύμφωνα με το άρθρο 24 της συμφωνίας περί Εποπτείας και Δικαστηρίου, η Αρχή εφαρμόζει τις διατάξεις της συμφωνίας για τον ΕΟΧ στον τομέα των κρατικών ενισχύσεων,
   ΕΚΤΙΜΩΝΤΑΣ ΟΤΙ, σύμφωνα με το άρθρο 5 παράγραφος 2 στοιχείο β) της συμφωνίας περί Εποπτείας και Δικαστηρίου, η Αρχή δημοσιεύει ανακοινώσεις και οδηγίες για τα θέματα που αφορά η συμφωνία για τον ΕΟΧ, εφόσον προβλέπεται ρητά από την ίδια τη συμφωνία ή τη συμφωνία περί Εποπτείας και Δικαστηρίου ή εάν το κρίνει απαραίτητο η Αρχή,
   ΕΚΤΙΜΩΝΤΑΣ ΟΤΙ την 1η Δεκεμβρίου 2010 η Ευρωπαϊκή Επιτροπή εξέδωσε ανακοίνωση σχετικά με την εφαρμογή, από την 1η Ιανουαρίου 2011, των κανόνων περί κρατικών ενισχύσεων στα μέτρα στήριξης των τραπεζών στο πλαίσιο της χρηματοπιστωτικής κρίσης (1),
   ΕΚΤΙΜΩΝΤΑΣ ΟΤΙ η εν λόγω ανακοίνωση αφορά επίσης τον Ευρωπαϊκό Οικονομικό Χώρο,
   ΕΚΤΙΜΩΝΤΑΣ ΟΤΙ η ενιαία εφαρμογή των κανόνων περί κρατικών ενισχύσεων στις χώρες ΕΟΧ πρέπει να εξασφαλισθεί στο σύνολο του Ευρωπαϊκού Οικονομικού Χώρου σύμφωνα με τον στόχο της ομοιογένειας όπως ορίζεται στο άρθρο 1 της συμφωνίας για τον ΕΟΧ,
   ΕΚΤΙΜΩΝΤΑΣ ΟΤΙ, σύμφωνα με το σημείο ΙΙ του τμήματος «ΓΕΝΙΚΗ ΠΑΡΑΤΗΡΗΣΗ» στη σελίδα 11 του παραρτήματος XV της συμφωνίας για τον ΕΟΧ, η Αρχή πρέπει να εκδίδει, μετά από διαβούλευση με την Ευρωπαϊκή Επιτροπή, πράξεις αντίστοιχες με αυτές που εκδίδει η Επιτροπή,
   ΜΕΤΑ από διαβούλευση με την Ευρωπαϊκή Επιτροπή,
   ΜΕΤΑ από διαβούλευση με τα κράτη της ΕΖΕΣ μέσω σχετικών επιστολών με ημερομηνία 10 Φεβρουαρίου 2011,
   ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι κατευθυντήριες γραμμές για τις κρατικές ενισχύσεις τροποποιούνται με την εισαγωγή νέου κεφαλαίου σχετικά με την εφαρμογή, από την 1η Ιανουαρίου 2011, των κανόνων περί κρατικών ενισχύσεων στα μέτρα στήριξης των τραπεζών στο πλαίσιο της χρηματοπιστωτικής κρίσης.
   Το νέο κεφάλαιο παρατίθεται στο παράρτημα της παρούσας απόφασης.
   Άρθρο 2
   Το κείμενο της παρούσας απόφασης στην αγγλική γλώσσα είναι το μόνο αυθεντικό.

      Βρυξέλλες, 2 Μαρτίου 2011.

            Για την Εποπτεύουσα Αρχή της ΕΖΕΣ

         Per SANDERUD

            Πρόεδρος

         Sabine MONAUNI-TÖMÖRDY

            Μέλος του Σώματος

      (1)  ΕΕ C 329 της 7.12.2010, σ. 7.

      ΠΑΡΑΡΤΗΜΑ

         Η ΕΦΑΡΜΟΓΗ, ΑΠΟ ΤΗΝ 1η ΙΑΝΟΥΑΡΙΟΥ 2011, ΤΩΝ ΚΑΝΟΝΩΝ ΠΕΡΙ ΚΡΑΤΙΚΩΝ ΕΝΙΣΧΥΣΕΩΝ ΣΤΑ ΜΕΤΡΑ ΣΤΗΡΙΞΗΣ ΤΩΝ ΤΡΑΠΕΖΩΝ ΣΤΟ ΠΛΑΙΣΙΟ ΤΗΣ ΧΡΗΜΑΤΟΠΙΣΤΩΤΙΚΗΣ ΚΡΙΣΗΣ

      1.   Εισαγωγή

                  1.

                  Από τότε που εκδηλώθηκε η παγκόσμια χρηματοπιστωτική κρίση το φθινόπωρο του 2008, η Εποπτεύουσα Αρχή της ΕΖΕΣ (εφεξής «Αρχή») έχει εγκρίνει τέσσερις δέσμες κατευθυντήριων γραμμών (1), οι οποίες παρείχαν αναλυτική καθοδήγηση σχετικά με τα κριτήρια βάσει των οποίων κρίνεται η συμβατότητα των κρατικών μέτρων στήριξης των χρηματοπιστωτικών ιδρυμάτων (2) με τις απαιτήσεις του άρθρου 61 παράγραφος 3 στοιχείο β) της συμφωνίας για τον Ευρωπαϊκό Οικονομικό Χώρο (εφεξής «συμφωνία για τον ΕΟΧ»). Τα κεφάλαια των εν λόγω κατευθυντήριων γραμμών είναι η εφαρμογή των κανόνων περί κρατικών ενισχύσεων στα μέτρα που λήφθηκαν για τους χρηματοπιστωτικούς οργανισμούς (3) («κατευθυντήριες γραμμές σχετικά με τις τραπεζικές υπηρεσίες»)· η ανακεφαλαιοποίηση των χρηματοπιστωτικών οργανισμών στο πλαίσιο της τρέχουσας χρηματοπιστωτικής κρίσης (4) («κατευθυντήριες γραμμές σχετικά με την ανακεφαλαιοποίηση»)· η αντιμετώπιση των απομειωμένων περιουσιακών στοιχείων στον τραπεζικό τομέα του ΕΟΧ (5) («κατευθυντήριες γραμμές σχετικά με τα απομειωμένα περιουσιακά στοιχεία») και η αποκατάσταση της βιωσιμότητας και η αξιολόγηση των μέτρων αναδιάρθρωσης στον χρηματοπιστωτικό τομέα στο πλαίσιο της παρούσας κρίσης βάσει των κανόνων περί κρατικών ενισχύσεων (6) («κατευθυντήριες γραμμές περί αναδιάρθρωσης»). Οι τρεις εκ των τεσσάρων αυτών δεσμών κατευθυντήριων γραμμών, και συγκεκριμένα, οι κατευθυντήριες γραμμές σχετικά με τις τραπεζικές υπηρεσίες, σχετικά με την ανακεφαλαιοποίηση και σχετικά με τα απομειωμένα περιουσιακά στοιχεία, καθόρισαν τις προϋποθέσεις από τις οποίες εξαρτάται η συμβατότητα των βασικών τύπων συνδρομής που παρέχονται από τα κράτη ΕΖΕΣ, δηλαδή των εγγυήσεων για την κάλυψη υποχρεώσεων, των πράξεων ανακεφαλαιοποίησης και των μέτρων αρωγής για απομειωμένα περιουσιακά στοιχεία, ενώ στις κατευθυντήριες γραμμές περί αναδιάρθρωσης προσδιορίζονται αναλυτικά τα ιδιαίτερα γνωρίσματα που πρέπει να έχει ένα σχέδιο αναδιάρθρωσης (ή ένα σχέδιο βιωσιμότητας) υπό τις ειδικές περιστάσεις των κρατικών ενισχύσεων για την αντιμετώπιση της κρίσης οι οποίες χορηγούνται σε χρηματοπιστωτικά ιδρύματα δυνάμει του άρθρου 61 παράγραφος 3 στοιχείο β) της συμφωνίας για τον ΕΟΧ.

                  2.

                  Και στα τέσσερα αυτά κεφάλαια των κατευθυντήριων γραμμών υπογραμμίζεται ο προσωρινός χαρακτήρας της έγκρισης των μέτρων ενίσχυσης αυτού του είδους· στο κάθε κεφάλαιο αναφέρεται ότι οποιοδήποτε τέτοιο μέτρο ενίσχυσης μπορεί να δικαιολογηθεί μόνον ως κατεπείγουσα απόκριση στις άνευ προηγουμένου πιέσεις που ασκούνται στις χρηματαγορές και μόνο για όσον χρόνο επικρατούν οι έκτακτες αυτές περιστάσεις. Οι κατευθυντήριες γραμμές περί αναδιάρθρωσης ισχύουν για τις ενισχύσεις αναδιάρθρωσης που κοινοποιήθηκαν έως τις 31 Δεκεμβρίου 2010, ενώ οι άλλες κατευθυντήριες γραμμές δεν έχουν ημερομηνία λήξης.

                  3.

                  Στις κατευθυντήριες γραμμές καθορίζονται οι παράμετροι βάσει των οποίων κρίνεται η προσωρινή έγκριση μέτρων στήριξης των τραπεζών λόγω της κρίσης από 1ης Ιανουαρίου 2011.

            2.   Συνέχιση της εφαρμογής του άρθρου 61 παράγραφος 3 στοιχείο β) της συμφωνίας και παράταση της ισχύος των κατευθυντήριων γραμμών περί αναδιάρθρωσης

                  4.

                  Οι κατευθυντήριες γραμμές της Αρχής σχετικά με τη στήριξη των τραπεζών για την αντιμετώπιση της κρίσης, καθώς και όλες οι επιμέρους αποφάσεις για τα μέτρα και τα καθεστώτα ενίσχυσης τα οποία εμπίπτουν στο πεδίο εφαρμογής των εν λόγω κατευθυντήριων γραμμών, εγκρίνονται με νομική βάση το άρθρο 61 παράγραφος 3 στοιχείο β) της συμφωνίας για τον ΕΟΧ, το οποίο επιτρέπει κατ’ εξαίρεση τη χορήγηση ενισχύσεων με σκοπό την άρση σοβαρής διαταραχής της οικονομίας ενός κράτους ΕΖΕΣ. Κατά την πλέον οξεία φάση της κρίσης η προϋπόθεση της σοβαρής διαταραχής συνέτρεχε αναμφισβήτητα στο σύνολο του ΕΟΧ, αν λάβει κανείς υπόψη τις εξαιρετικά μεγάλες πιέσεις που ασκούνταν στις χρηματαγορές, στις οποίες αργότερα ήλθε να προστεθεί η εξαιρετικά μεγάλη συρρίκνωση της πραγματικής οικονομίας.

                  5.

                  Η οικονομική ανάκαμψη, η οποία άρχισε να παρατηρείται από τις αρχές του 2010, διαδίδεται με ταχύτερους ρυθμούς από όσο αναμενόταν στις αρχές του χρόνου. Παρά το γεγονός ότι η ανάκαμψη παραμένει επισφαλής και άνιση εντός του ΕΟΧ, σε ορισμένα κράτη καταγράφονται συγκρατημένοι ή ενίοτε και πιο έντονοι ρυθμοί οικονομικής ανάπτυξης. Επιπλέον, παρά το γεγονός ότι υπάρχουν ευάλωτες περιοχές, σε γενικές γραμμές ο τραπεζικός τομέας έχει αρχίσει να εξυγιαίνεται, σε σχέση με την κατάσταση που επικρατούσε ένα χρόνο πριν. Επομένως, η ύπαρξη σοβαρής διαταραχής στην οικονομία των κρατών ΕΖΕΣ δεν είναι πλέον τόσο αυταπόδεικτη όσο σε προηγούμενα στάδια της κρίσης. Μολονότι η Αρχή έχει επίγνωση αυτών των εξελίξεων, εξακολουθεί να πιστεύει, για τους λόγους που αναπτύσσονται στις παρούσες κατευθυντήριες γραμμές, ότι πληρούνται οι όροι για την έγκριση κρατικών ενισχύσεων κατ’ εφαρμογή του άρθρου 61 παράγραφος 3 στοιχείο β) της συμφωνίας για τον ΕΟΧ λόγω της πρόσφατης επανεμφάνισης πιέσεων στις χρηματαγορές και λόγω ύπαρξης κινδύνου ευρύτερων δευτερογενών επιπτώσεων.

                  6.

                  Η επανεμφάνιση πιέσεων στις αγορές κρατικών χρεωστικών τίτλων κατέδειξε σαφώς τη συνεχιζόμενη αστάθεια των χρηματαγορών. Ο υψηλός βαθμός αλληλεπίδρασης και αλληλεξάρτησης στο εσωτερικό του χρηματοπιστωτικού τομέα του ΕΟΧ δημιούργησε ανησυχίες για το ενδεχόμενο μετάδοσης. Λόγω της μεγάλης αστάθειας των χρηματαγορών και της αβεβαιότητας για την οικονομική κατάσταση δικαιολογείται να διατηρηθεί ως δίχτυ ασφάλειας η δυνατότητα των κρατών ΕΖΕΣ να επικαλούνται την ανάγκη προσφυγής σε μέτρα στήριξης για την αντιμετώπιση της κρίσης επί τη βάσει του άρθρου 61 παράγραφος 3 στοιχείο β) της συμφωνίας για τον ΕΟΧ.

                  7.

                  Επομένως, οι κατευθυντήριες γραμμές σχετικά με τις τραπεζικές υπηρεσίες, την ανακεφαλαιοποίηση και τα απομειωμένα περιουσιακά στοιχεία, οι οποίες παρέχουν καθοδήγηση ως προς τις προϋποθέσεις συμβατότητας της παροχής στήριξης στις τράπεζες για την αντιμετώπιση της κρίσης επί τη βάσει του άρθρου 61 παράγραφος 3 στοιχείο β) της συμφωνίας για τον ΕΟΧ –ιδίως με τη μορφή κρατικών εγγυήσεων, πράξεων ανακεφαλαιοποίησης και μέτρων αρωγής για απομειωμένα περιουσιακά στοιχεία– επιβάλλεται να παραμείνουν σε ισχύ και μετά την 31η Δεκεμβρίου 2010. Βάσει του ίδιου σκεπτικού, οι κατευθυντήριες γραμμές περί αναδιάρθρωσης, οι οποίες έχουν ως αντικείμενο τη συνέχεια που πρέπει να δίδεται σε τέτοιου είδους μέτρα στήριξης, πρέπει ομοίως να εξακολουθήσουν να ισχύουν και μετά την ανωτέρω ημερομηνία. Η χρονική ισχύς των κατευθυντήριων γραμμών περί αναδιάρθρωσης (πρόκειται για τη μόνη εκ των τεσσάρων δεσμών κατευθυντήριων γραμμών της οποίας η ισχύς υπόκειται σε συγκεκριμένη ημερομηνία λήξης, δηλαδή την 31η Δεκεμβρίου 2010) πρέπει, συνεπώς, να επεκταθεί έτσι ώστε να καλύπτονται επίσης οι ενισχύσεις αναδιάρθρωσης που θα έχουν κοινοποιηθεί έως τις 31 Δεκεμβρίου 2011.

                  8.

                  Ωστόσο, οι κατευθυντήριες γραμμές πρέπει να προσαρμοστούν προκειμένου να προετοιμασθεί η μετάβαση στο καθεστώς που θα ισχύει μετά την κρίση. Εκ παραλλήλου, θα πρέπει να θεσπισθούν νέοι, μόνιμοι κανόνες σχετικά με τις κρατικές ενισχύσεις για τη διάσωση και αναδιάρθρωση τραπεζών υπό κανονικές συνθήκες αγοράς, οι οποίοι, εφόσον το επιτρέψουν οι συνθήκες στην αγορά, θα πρέπει να τεθούν σε ισχύ από 1ης Ιανουαρίου 2012. Το κατά πόσον εξακολουθεί ενδεχομένως να είναι αναγκαία εξαιτίας της κρίσης η χορήγηση έκτακτων κρατικών ενισχύσεων προς τον χρηματοπιστωτικό τομέα πρέπει να αξιολογείται με γνώμονα τον ανωτέρω στόχο. Το θέμα αυτό πρέπει να διευθετείται με τον καθορισμό των προϋποθέσεων συμβατότητας της στήριξης αυτής της μορφής κατά τρόπο που να προετοιμάζει όσο το δυνατό καλύτερα τη μετάβαση στο νέο καθεστώς για τη διάσωση και αναδιάρθρωση τραπεζών βάσει του άρθρου 61 παράγραφος 3 στοιχείο γ) της συμφωνίας για τον ΕΟΧ.

            3.   Η πρόοδος της διαδικασίας εξόδου

                  9.

                  Η διατήρηση της δυνατότητας εφαρμογής μέτρων ενίσχυσης βάσει του άρθρου 61 παράγραφος 3 στοιχείο β) της συμφωνίας για τον ΕΟΧ, λόγω των έκτακτων συνθηκών που επικρατούν στην αγορά, δεν θα πρέπει να παρακωλύει τη διαδικασία απεμπλοκής από τα πρόσκαιρα και έκτακτα μέτρα στήριξης των τραπεζών. Το Συμβούλιο Οικονομικών και Δημοσιονομικών Υποθέσεων της 2ας Δεκεμβρίου 2009 συμπέρανε ότι ήταν αναγκαία η κατάστρωση στρατηγικής για τη σταδιακή κατάργηση των μέτρων στήριξης· η στρατηγική αυτή θα πρέπει να είναι διαφανής και δεόντως συντονισμένη μεταξύ των κρατών μελών, προκειμένου να αποφευχθούν αρνητικές δευτερογενείς συνέπειες, συγχρόνως όμως να λαμβάνει υπόψη τις διαφορετικές ειδικές περιστάσεις του κάθε κράτους μέλους της ΕΕ (7). Στα συμπεράσματα επισημαίνεται επίσης ότι, καταρχήν, η διαδικασία σταδιακής κατάργησης όσον αφορά τις διάφορες μορφές στήριξης των τραπεζών είναι σκόπιμο να ξεκινήσει με την σταδιακή κατάργηση των καθεστώτων κρατικών εγγυήσεων, την ενθάρρυνση της εξόδου υγιών τραπεζών και την προτροπή των υπολοίπων τραπεζών να αντιμετωπίσουν τις αδυναμίες τους.

                  10.

                  Στις παραγράφους που ακολουθούν, η Αρχή καθορίζει τα βήματα για τη σταδιακή κατάργηση των μέτρων ανακεφαλαιοποίησης και αντιμετώπισης των απομειωμένων περιουσιακών στοιχείων.

            3.1.   Αυστηρότερες προϋποθέσεις για τη συμβατότητα των κρατικών εγγυήσεων βάσει του άρθρου 61 παράγραφος 3 στοιχείο β) της συμφωνίας για τον ΕΟΧ

                  11.

                  Από την 1η Ιανουαρίου 2011 η Αρχή εφαρμόζει αυστηρότερες προϋποθέσεις για τη συμβατότητα των κρατικών εγγυήσεων βάσει του άρθρου 61 παράγραφος 3 στοιχείο β) της συμφωνίας για τον ΕΟΧ με την καθιέρωση αυξημένης προμήθειας εγγύησης και της νέας απαίτησης να υπάρχει σχέδιο βιωσιμότητας προκειμένου να μπορεί ένας δικαιούχος να λάβει νέες εγγυήσεις και να υπερβεί ένα συγκεκριμένο όριο συνολικών εκκρεμουσών εγγυημένων υποχρεώσεων, τόσο σε απόλυτους όρους όσο και σε σχέση με τις συνολικές υποχρεώσεις (8). Λαμβανομένης υπόψη της τρέχουσας κατάστασης των αγορών φαίνεται να συντρέχουν επί του παρόντος οι όροι αυτοί. Τα καθεστώτα κρατικών εγγυήσεων είναι, επομένως, δυνατό να επιτραπούν έως τις 30 Ιουνίου 2011, με βάση τους ακόλουθους όρους που θεσπίστηκαν από την 1η Ιανουαρίου 2011. Η Αρχή θα επανεκτιμήσει, το πρώτο εξάμηνο του 2011, τις προϋποθέσεις συμβατότητας των κρατικών εγγυήσεων για το χρονικό διάστημα μετά τις 30 Ιουνίου 2011.

            3.1.1.   Όροι καθορισμού προμήθειας

                  12.

                  Η πρόσβαση στις κρατικές εγγυήσεις υπόκειται σε προμήθεια, η οποία καθορίζεται σύμφωνα με τις συστάσεις της ΕΚΤ. Στην περίπτωση ομολόγου με λήξη εντός άνω του ενός έτους, η προμήθεια περιλαμβάνει πάγια χρέωση 50 μονάδων βάσης προσαυξημένη κατά το διάμεσο των περιθωρίων CDS (συμβάσεις ανταλλαγής κινδύνου αθέτησης) των πενταετών ομολόγων υψηλής εξασφάλισης της κάθε τράπεζας όπως διαμορφώθηκε στο διάστημα μεταξύ 1ης Ιανουαρίου 2007 και 31ης Αυγούστου 2008 (9).

                  13.

                  Το στοιχείο του πιστωτικού κινδύνου στο τρέχον μοντέλο καθορισμού προμήθειας βασίζεται σε δεδομένα που προηγούνται της πλέον οξείας φάσης της κρίσης το 2008. Οι διαφοροποιήσεις στα περιθώρια CDS μεταξύ των τραπεζών είναι αυτή τη στιγμή σημαντικά μεγαλύτερες απ’ ό,τι πριν από την εκδήλωση της κρίσης και είναι πιθανό να παραμείνουν υψηλές. Μέχρι σήμερα, αυτό κρινόταν αναγκαίο προκειμένου να διευκολύνεται η πρόσβαση των τραπεζών σε εξωτερική χρηματοδότηση και να διασφαλίζεται έτσι η χρηματοπιστωτική σταθερότητα. Ωστόσο, οι εξελίξεις στις χρηματαγορές κατά τη διετία που μεσολάβησε από την 31η Αυγούστου 2008, συμπεριλαμβανομένων των αλλαγών στην πιστοληπτική κατάσταση των τραπεζών, δεν λαμβάνονται υπόψη. Έτσι, ενώ η πρόσβαση σε χρηματοδότηση από τις αγορές έχει γενικά βελτιωθεί, οι τράπεζες που υποβαθμίστηκαν επωφελούνται ακόμη από τη διαβάθμιση και τη θεωρούμενη πιστοληπτική ικανότητά τους πριν από την κρίση. Αυτό αυξάνει την πιθανότητα εκδήλωσης στρεβλώσεων του ανταγωνισμού. Τα στοιχεία δείχνουν ότι οι τράπεζες με χαμηλή διαβάθμιση ωφελούνται δυσανάλογα περισσότερο από τις εγγυήσεις σε σχέση με τις τράπεζες με υψηλότερη διαβάθμιση επειδή κανονικά θα κατέβαλλαν υψηλότερη τιμή αγοράς λόγω της χαμηλής διαβάθμισής τους.

                  14.

                  Προκειμένου να αντιμετωπιστούν αυτές οι στρεβλώσεις, το τίμημα της κρατικής στήριξης πρέπει να εναρμονιστεί περισσότερο με τις τρέχουσες συνθήκες της αγοράς, αντικατοπτρίζοντας καλύτερα την παρούσα πιστοληπτική ικανότητα της κάθε τράπεζας. Εκ των πραγμάτων, αυτό θα συνεπαγόταν αύξηση της προμήθειας εγγύησης που καταβάλλεται από τους δικαιούχους χρηματοπιστωτικούς οργανισμούς.

                  15.

                  Μια συντονισμένη προσέγγιση στους κόλπους των κρατών ΕΖΕΣ πρέπει να προάγει τη σταδιακή κατάργηση των καθεστώτων εγγυήσεων διατηρώντας εν τούτοις έναν βαθμό ευελιξίας προκειμένου να λαμβάνονται υπόψη οι διαφοροποιήσεις στην κατάσταση των κρατών ΕΖΕΣ και των τραπεζών τους. Προς τούτο, η Αρχή θεωρεί ενδεδειγμένη την εισαγωγή μιας ελάχιστης αύξησης στην προμήθεια των εγγυήσεων η οποία πρέπει να προσαρμόζεται ανάλογα με την πιστοληπτική ικανότητα της δικαιούχου τράπεζας. Η διαφοροποίηση που βασίζεται στην πιστοληπτική ικανότητα ενισχύει το μήνυμα της τιμής για τις ασθενέστερες τράπεζες και παρέχει δυνατότητα καλύτερης ευθυγράμμισης του τιμήματος των εγγυήσεων με βάση το προφίλ κινδύνου του δικαιούχου χρηματοπιστωτικού ιδρύματος, αμβλύνοντας έτσι τις στρεβλώσεις του ανταγωνισμού μεταξύ των ιδρυμάτων και προστατεύοντας την ισότιμη συμμετοχή των τραπεζών στην ενιαία αγορά.

                  16.

                  Η έγκριση της παράτασης ισχύος ενός καθεστώτος εγγυήσεων (10) και μετά την 1η Ιανουαρίου 2011 προϋποθέτει, συνεπώς, ότι η προμήθεια για μια κρατική εγγύηση (11) πρέπει να είναι υψηλότερη από την αντίστοιχη προμήθεια βάσει του τύπου που συνιστούσε η ΕΚΤ τον Οκτώβριο του 2008 τουλάχιστον

                              —

                              κατά 20 μονάδες βάσης για τις τράπεζες με διαβάθμιση A+ ή A (12),

                              —

                              κατά 30 μονάδες βάσης για τις τράπεζες με διαβάθμιση A- (13), και

                              —

                              κατά 40 μονάδες βάσης για τις τράπεζες με διαβάθμιση κατώτερη του A-. Οι τράπεζες χωρίς διαβάθμιση θα θεωρείται ότι ανήκουν στην κατηγορία τραπεζών με διαβάθμιση ΒΒΒ (14).

                  17.

                  Τα κράτη ΕΖΕΣ θα έχουν τη δυνατότητα να υπερβούν τις ανωτέρω ελάχιστες απαιτήσεις κατά τον καθορισμό προσαυξήσεων επί της προμήθειας εγγύησης. Ως πρόσθετο στοιχείο ευελιξίας το οποίο παρέχει στα κράτη ΕΖΕΣ τη δυνατότητα να προσαρμόζουν τους όρους στις ειδικές συνθήκες που επικρατούν στον χρηματοπιστωτικό τομέα τους, η Αρχή θα μπορούσε να κάνει δεκτό ένα διαφορετικό μοντέλο για τον υπολογισμό μιας αύξησης της προμήθειας, εφόσον μπορεί να αποδειχθεί κατηγορηματικά ότι ο συγκεκριμένος τύπος εξασφαλίζει τουλάχιστον την ελάχιστη αύξηση που ορίζεται πιο πάνω για τις ενεχόμενες τράπεζες (15).

            3.1.2.   Αξιολόγησης βιωσιμότητας των τραπεζών που εξακολουθούν να στηρίζονται σε κρατικές εγγυήσεις για εκδόσεις χρεογράφων

                  18.

                  Έτσι όπως διαμορφώνονται σήμερα οι συνθήκες στην αγορά, η πρόσβαση σε ρευστότητα από την αγορά δεν αποτελεί πλέον σοβαρό εμπόδιο για τις τράπεζες όπως συνέβαινε κατά την πλέον οξεία φάση της κρίσης. Συνεπώς, φαίνεται δικαιολογημένη η εισαγωγή μιας διαφοροποίησης στις προϋποθέσεις που άπτονται της χρήσης των κρατικών εγγυήσεων ανάλογα με τον βαθμό εξάρτησης της κάθε τράπεζας από αυτές. Αν και μπορεί να επιτραπεί η περιορισμένη χρήση χωρίς περαιτέρω έλεγχο, μια ευρύτερη χρήση τόσο σε απόλυτους όρους όσο και σε σχέση με τις συνολικές υποχρεώσεις της τράπεζας πρέπει να ενεργοποιεί την απαίτηση για αξιολόγηση βιωσιμότητας ως προαπαιτούμενο για να εξεταστεί η συμβατότητα της περαιτέρω παράτασης ισχύος των καθεστώτων εγγυήσεων με το άρθρο 61 παράγραφος 3 στοιχείο β) της συμφωνίας για τον ΕΟΧ. Μια επαναλαμβανόμενη αδυναμία εξασφάλισης ενός σημαντικού ποσοστού της αναγκαίας χρηματοδότησης χωρίς κρατικές εγγυήσεις μπορεί να υποδηλώνει έλλειψη εμπιστοσύνης στη βιωσιμότητα του επιχειρηματικού μοντέλου μιας τράπεζας. Πρέπει να αποφεύγεται η μεγάλη εξάρτηση μιας τράπεζας από τα καθεστώτα εγγυήσεων, τα οποία σχεδιάστηκαν για την αντιμετώπιση των πρωτοφανών δυσκολιών στην εξασφάλιση χρηματοδότησης, ακόμη και μετά την υποχώρηση αυτών των εξαιρετικών συνθηκών, καθώς αυτό επιτρέπει, ενδεχομένως, στη συγκεκριμένη τράπεζα να αναβάλλει τις αναγκαίες διαρθρωτικές προσαρμογές.

                  19.

                  Κατά συνέπεια, η Αρχή θεωρεί ότι τα καθεστώτα εγγυήσεων που πρόκειται να παραταθούν και μετά την 1η Ιανουαρίου 2011 πρέπει να περιλαμβάνουν ένα όριο όσον αφορά τον λόγο των συνολικών εκκρεμουσών εγγυημένων υποχρεώσεων προς τις συνολικές υποχρεώσεις μιας τράπεζας και το απόλυτο ύψος των εγγυημένων υποχρεώσεων, η υπέρβαση του οποίου θα ενεργοποιεί την απαίτηση για αξιολόγηση βιωσιμότητας. Για κάθε τράπεζα που υποβάλλει αίτημα κρατικών εγγυήσεων στο πλαίσιο καθεστώτος για την κάλυψη νέων ή ανανεούμενων χρεογράφων προς έκδοση μετά την 1η Ιανουαρίου 2011 τα οποία αυξάνουν ή διατηρούν το συνολικό ύψος των εκκρεμουσών εγγυημένων υποχρεώσεων πάνω από το εν λόγω όριο ως προς αμφότερες τις παραμέτρους του (απόλυτο και σχετικό μέγεθος) (16), το οικείο κράτος ΕΖΕΣ θα υποχρεούται να υποβάλει στην Αρχή αξιολόγηση με αντικείμενο τη μακροπρόθεσμη βιωσιμότητα της τράπεζας εντός τριών μηνών από τη χορήγηση των εγγυήσεων.

                  20.

                  Ο μηχανισμός αυτός δεν ισχύει για τράπεζες που τελούν ήδη υπό αναδιάρθρωση ή είναι υποχρεωμένες να υποβάλουν σχέδιο αναδιάρθρωσης ή αποτελούν ήδη αντικείμενο εκκρεμούσας αξιολόγησης βιωσιμότητας κατά την κρίσιμη χρονική στιγμή. Στις περιπτώσεις αυτές, η παροχή συμπληρωματικής κρατικής ενίσχυσης θα πρέπει να εξετάζεται στο πλαίσιο της υπό εξέλιξη διαδικασίας αναδιάρθρωσης/αξιολόγησης βιωσιμότητας (17).

                  21.

                  Το όριο ορίζεται σε λόγο ανερχόμενο στο 5 % των εκκρεμουσών εγγυημένων υποχρεώσεων προς τις συνολικές υποχρεώσεις και σε ένα συνολικό ύψος εγγυημένων οφειλών 500 εκατομμυρίων ευρώ. Ο καθορισμός του συγκεκριμένου ορίου ενεργοποίησης βασίζεται σε συγκριτική ανάλυση, η οποία καταδεικνύει ότι η μεγάλη πλειονότητα των τραπεζών που κάνουν χρήση εγγυήσεων και επί του παρόντος δεν υπόκεινται σε υποχρεώσεις αναδιάρθρωσης (καθώς και σημαντικό ποσοστό των τραπεζών που υπόκεινται σε ανάλογες υποχρεώσεις) μένουν αισθητά κάτω από αυτό το επίπεδο. Για τον μικρό αλλά όχι αμελητέο αριθμό τραπεζών που υπερβαίνουν το όριο, κρίνεται αναγκαίο να διερευνηθεί εάν η σημαντική εξάρτηση από εγγυήσεις για τη χρηματοδότησή τους υποκρύπτει μια πιο διαρθρωτική αδυναμία των επιχειρηματικών μοντέλων τους. Το όριο ενεργοποίησης συνιστά κίνητρο για τις υγιείς τράπεζες για ταχεία επιστροφή τους σε χρηματοδότηση, κυρίως ή εξ ολοκλήρου, με όρους αγοράς χωρίς στρεβλώσεις του ανταγωνισμού. Για όλες τις τράπεζες που αποτελούν αντικείμενο ενδελεχούς αξιολόγησης βιωσιμότητας, είτε θα επιβεβαιωθεί η μακροπρόθεσμη βιωσιμότητά τους είτε οι αμφιβολίες επ’ αυτής θα υποδείξουν την ανάγκη για μια πιο ριζική αναδιάρθρωση.

                  22.

                  Όσον αφορά το περιεχόμενο μιας αξιολόγησης βιωσιμότητας, αυτό προσδιορίζεται στις κατευθυντήριες γραμμές περί αναδιάρθρωσης, όπου προβλέπεται ότι οι αρχές για την ανάλυση της κατάστασης μιας τράπεζας ενόψει της αποκατάστασης της μακροπρόθεσμης βιωσιμότητάς της στο πλαίσιο σχεδίου αναδιάρθρωσης ισχύουν κατ’ αναλογία σε περιπτώσεις στις οποίες ο δικαιούχος της ενίσχυσης δεν είναι επισήμως υποχρεωμένος να υποβάλει σχέδιο αναδιάρθρωσης αλλά οφείλει, παρά ταύτα, να αποδείξει τη μακροπρόθεσμη βιωσιμότητά του. Συγκεκριμένα, η τράπεζα θα πρέπει να αποδείξει τη σταθερότητα της χρηματοδοτικής ικανότητάς της και, εφόσον κρίνεται αναγκαίο, να υποβληθεί σε προσομοίωση ακραίων καταστάσεων όσον αφορά τη ρευστότητα (18). Μια αξιολόγηση βιωσιμότητας πρέπει επίσης να λαμβάνει υπόψη ειδικούς παράγοντες που ενδέχεται να ισχύουν για τους δικαιούχους χρηματοπιστωτικούς οργανισμούς (19) ή το οικείο κράτος ΕΖΕΣ (20), καθώς και την κατάσταση των χρηματαγορών του, στοιχεία που έχουν αντίκτυπο στην αξιολόγηση της βιωσιμότητας και στην ενδεικτική τιμή του λόγου των εγγυημένων υποχρεώσεων προς τις συνολικές υποχρεώσεις. Κατά κανόνα, όσο μεγαλύτερος είναι ο βαθμός εξάρτησης από κρατικές εγγυήσεις και όσο περισσότερο συνδυάζεται με χρήση άλλων μορφών κρατικής βοήθειας και/ή με χαμηλή πιστοληπτική ικανότητα (21) τόσο ισχυρότερη είναι η ένδειξη ότι για την εξασφάλιση μακροπρόθεσμης βιωσιμότητας απαιτούνται αλλαγές στο επιχειρηματικό μοντέλο.

                  23.

                  Ο μηχανισμός ενεργοποίησης της απαίτησης για αξιολόγηση βιωσιμότητας στέλνει το μήνυμα ότι οι τράπεζες οφείλουν να προετοιμασθούν για την επάνοδο σε κανονικούς μηχανισμούς αγοράς χωρίς κρατική στήριξη, καθώς ο χρηματοπιστωτικός τομέας εξέρχεται σταδιακά από τις συνθήκες κρίσης, και παρέχει κίνητρο στα επιμέρους ιδρύματα να περιορίσουν την εξάρτησή τους από τις κρατικές εγγυήσεις ή να απόσχουν εντελώς από τη χρήση τους. Συγχρόνως, καθιερώνεται επαρκής ευελιξία έτσι ώστε να λαμβάνονται δεόντως υπόψη οι δυνητικά ανόμοιες περιστάσεις που επηρεάζουν την κατάσταση των διαφόρων τραπεζών ή των εθνικών χρηματαγορών, ενώ καλύπτεται επίσης το ενδεχόμενο χειροτέρευσης της χρηματοπιστωτικής σταθερότητας, ενδεχόμενο που δεν μπορεί να αποκλεισθεί επί του παρόντος, καθώς η κατάσταση των χρηματαγορών εξακολουθεί να είναι επισφαλής.

            4.   Κατάργηση της διάκρισης μεταξύ υγιών και προβληματικών τραπεζών στο πλαίσιο της υποβολής σχεδίου αναδιάρθρωσης

                  24.

                  Στην αρχή της κρίσης, η Αρχή καθιέρωσε διάκριση μεταξύ μη υγιών/προβληματικών χρηματοπιστωτικών ιδρυμάτων, αφενός, και υγιών κατά βάση χρηματοπιστωτικών ιδρυμάτων, δηλαδή μεταξύ χρηματοπιστωτικών ιδρυμάτων τα οποία μαστίζονται από ενδογενή, διαρθρωτικά προβλήματα, που συνδέονται επί παραδείγματι με το ιδιαίτερο επιχειρηματικό τους μοντέλο ή την επενδυτική στρατηγική που ακολουθούν, και χρηματοπιστωτικών ιδρυμάτων των οποίων τα προβλήματα συνδέονταν απλώς και σε μεγάλο βαθμό με τις ακραίες συνθήκες της χρηματοπιστωτικής κρίσης και όχι με την καταλληλότητα του επιχειρηματικού τους μοντέλου, την αναποτελεσματικότητα ή την ανάληψη υπέρμετρων κινδύνων. Η διάκριση συγκεκριμενοποιείται, ειδικότερα, μέσω μιας σειράς δεικτών, οι οποίοι προσδιορίζονται στην ανακοίνωση σχετικά με τις πράξεις ανακεφαλαιοποίησης: κεφαλαιακή επάρκεια, τρέχοντα περιθώρια CDS, παρούσα διαβάθμιση της τράπεζας και προοπτικές της, καθώς επίσης, μεταξύ άλλων, σχετικό μέγεθος της πράξης ανακεφαλαιοποίησης. Αναφορικά με αυτό το τελευταίο, η Αρχή θεωρεί ότι μια ενίσχυση η οποία χορηγείται υπό τη μορφή ανακεφαλαιοποίησης και μέτρων αρωγής για απομειωμένα περιουσιακά στοιχεία, ύψους που υπερβαίνει το 2 % των περιουσιακών στοιχείων σταθμισμένου κινδύνου της τράπεζας, συνιστά ένδειξη για τη διάκριση μεταξύ υγιών κατά βάση και προβληματικών τραπεζών. Η ανακεφαλαιοποίηση μιας προβληματικής τράπεζας ενεργοποιεί την απαίτηση της υποβολής σχεδίου αναδιάρθρωσης στην Αρχή, ενώ για την ανακεφαλαιοποίηση μιας υγιούς τράπεζας απαιτείται σχέδιο βιωσιμότητας.

                  25.

                  Το αρχικό σκεπτικό της καθιέρωσης της προαναφερθείσας διάκρισης και του προσδιορισμού ενός συνόλου δεικτών, περιλαμβανομένου του ορίου του 2 % των περιουσιακών στοιχείων σταθμισμένου κινδύνου της τράπεζας, στηριζόταν στον φόβο ότι οι κεφαλαιακές ανάγκες που προκαλούνται από απαξιώσεις, από τις υψηλότερες προσδοκίες των αγορών για τα επίπεδα κεφαλαιακής επάρκειας των τραπεζών και από πρόσκαιρες δυσχέρειες άντλησης κεφαλαίων από τις αγορές θα μπορούσαν να οδηγήσουν τις υγιείς τράπεζες να ελαττώσουν τη δανειοδότηση της πραγματικής οικονομίας, προκειμένου να μην είναι υποχρεωμένες να υποβάλουν σχέδιο αναδιάρθρωσης για να εξασφαλίσουν κρατικούς πόρους. Σήμερα, ωστόσο, ο τραπεζικός τομέας συνολικά αντιμετωπίζει μικρότερες δυσχέρειες για την άντληση κεφαλαίων από τις αγορές ή προβαίνει, μεταξύ άλλων, σε κατακράτηση κερδών (22) και μπορεί, κατά συνέπεια, να καλύπτει τις κεφαλαιακές του ανάγκες χωρίς προσφυγή σε κρατικές ενισχύσεις (23). Το ύψος των κεφαλαίων που τα χρηματοπιστωτικά ιδρύματα αντλούν από την αγορά αυξήθηκε σημαντικά κατά τη διάρκεια του 2009 και του 2010, πράγμα που αποδεικνύει ότι τα χρηματοπιστωτικά ιδρύματα έχουν αποκτήσει εκ νέου πρόσβαση στις κεφαλαιαγορές και ότι προεξοφλούνται νέες κανονιστικές απαιτήσεις (24).

                  26.

                  Για τους προεκτεθέντες λόγους, δεν φαίνεται πλέον σκόπιμη η διάκριση μεταξύ υγιών και προβληματικών τραπεζών προκειμένου να αποφασισθεί ποιες τράπεζες θα πρέπει να διεξαγάγουν συνομιλίες με την Αρχή για το θέμα της αναδιάρθρωσής τους. Συνεπώς, οι τράπεζες που εξακολουθούν να λαμβάνουν κρατικούς πόρους το 2011 με σκοπό την άντληση κεφαλαίων ή για την αντιμετώπιση απομειωμένων περιουσιακών στοιχείων θα πρέπει να είναι υποχρεωμένες να υποβάλουν στην Αρχή σχέδιο αναδιάρθρωσης το οποίο να καταδεικνύει την αποφασιστικότητα της εκάστοτε τράπεζας να καταβάλει τις αναγκαίες προσπάθειες αναδιάρθρωσης και να επανακτήσει χωρίς χρονοτριβή τη βιωσιμότητά της. Ειδικότερα, από την 1η Ιανουαρίου 2011, θα απαιτείται σχέδιο αναδιάρθρωσης από κάθε δικαιούχο νέας πράξης ανακεφαλαιοποίησης ή μέτρου αντιμετώπισης απομειωμένων περιουσιακών στοιχείων (25).

                  27.

                  Κατά την εκτίμηση των αναγκών αναδιάρθρωσης των τραπεζών, η Αρχή θα συνεκτιμά τα ατομικά δεδομένα του εκάστοτε ιδρύματος, τον βαθμό στον οποίο απαιτείται αναδιάρθρωση για την αποκατάσταση της βιωσιμότητας χωρίς περαιτέρω κρατική στήριξη, καθώς και τη λήψη κρατικών ενισχύσεων κατά το παρελθόν. Κατά κανόνα, όσο μεγαλύτερος είναι ο βαθμός εξάρτησης από κρατικές ενισχύσεις, τόσο ισχυρότερη είναι η ένδειξη ότι για την εξασφάλιση μακροπρόθεσμης βιωσιμότητας απαιτείται εκ βάθρων αναδιάρθρωση. Εξάλλου, για την εξέταση κάθε ατομικής περίπτωσης θα λαμβάνονται υπόψη οι τυχόν ειδικές περιστάσεις στις αγορές, ενώ το πλαίσιο αναδιάρθρωσης θα εφαρμόζεται με τη δέουσα ευελιξία σε περίπτωση σοβαρών κλυδωνισμών που θέτουν σε κίνδυνο τη χρηματοπιστωτική σταθερότητα σε ένα ή περισσότερα κράτη ΕΖΕΣ.

                  28.

                  Η υποχρέωση υποβολής σχεδίου αναδιάρθρωσης από τις τράπεζες που λαμβάνουν ενισχύσεις διαρθρωτικού χαρακτήρα (δηλ. μέτρα ανακεφαλαιοποίησης και/ή αντιμετώπισης απομειωμένων περιουσιακών στοιχείων) —ταυτόχρονα με την αποδοχή τού ότι η χρήση και μόνο εγγυήσεων αναχρηματοδότησης δεν ενεργοποιεί την απαίτηση υποβολής σχεδίου αναδιάρθρωσης— στέλνει το μήνυμα ότι οι τράπεζες οφείλουν να προετοιμασθούν για την επάνοδο σε κανονικούς μηχανισμούς αγοράς χωρίς κρατική στήριξη, καθώς ο χρηματοπιστωτικός τομέας εξέρχεται σταδιακά από τις συνθήκες κρίσης. Με τον τρόπο αυτό, παρέχεται κίνητρο στα επιμέρους ιδρύματα που εξακολουθούν να χρειάζονται ενίσχυση για την επίσπευση της αναγκαίας αναδιάρθρωσης. Συγχρόνως, καθιερώνεται επαρκής ευελιξία έτσι ώστε να λαμβάνονται δεόντως υπόψη οι δυνητικά ανόμοιες περιστάσεις που επηρεάζουν την κατάσταση των διαφόρων τραπεζών ή των εθνικών χρηματαγορών. Επίσης, καλύπτεται το ενδεχόμενο χειροτέρευσης της χρηματοπιστωτικής σταθερότητας, ενδεχόμενο που δεν μπορεί να αποκλεισθεί επί του παρόντος, καθώς η κατάσταση των χρηματαγορών εξακολουθεί να είναι επισφαλής.

            5.   Χρονικό πεδίο εφαρμογής και γενικές προοπτικές

                  29.

                  Η συνέχιση τη εφαρμογής του άρθρου 61 παράγραφος 3 στοιχείο β) της συμφωνίας για τον ΕΟΧ και η παράταση των κατευθυντήριων γραμμών περί αναδιάρθρωσης θα ισχύσει για ένα έτος, από την 1η Ιανουαρίου 2011 έως τις 31 Δεκεμβρίου 2011 (26). Η παράταση αυτή υπό μεταβληθείσες συνθήκες θα πρέπει επίσης να αξιολογηθεί υπό το πρίσμα της σταδιακής μετάβασης σε ένα πιο μόνιμο καθεστώς κατευθυντήριων γραμμών για τις κρατικές ενισχύσεις με σκοπό τη διάσωση και αναδιάρθρωση τραπεζών με βάση το άρθρο 61 παράγραφος 3 στοιχείο γ) της συμφωνίας για τον ΕΟΧ, καθεστώς το οποίο προβλέπεται να ισχύσει από 1ης Ιανουαρίου 2012, εφόσον το επιτρέψουν οι συνθήκες.

         (1)  Κατευθυντήριες γραμμές για την εφαρμογή και την ερμηνεία των άρθρων 61 και 62 της συμφωνίας για τον ΕΟΧ και του άρθρου 1 του πρωτοκόλλου 3 της συμφωνίας Εποπτείας και Δικαστηρίου, οι οποίες εγκρίθηκαν και εκδόθηκαν από την Αρχή στις 19.1.1994 και δημοσιεύθηκαν στην ΕΕ L 231 της 3.9.1994, σ. 1 και στο συμπλήρωμα ΕΟΧ αριθ. 32 της 3.9.1994, σ. 1. Η τελευταία τροποποίηση των κατευθυντήριων γραμμών πραγματοποιήθηκε στις 17 Δεκεμβρίου 2008 («κατευθυντήριες γραμμές για τις κρατικές ενισχύσεις»). Το επικαιροποιημένο κείμενο των κατευθυντήριων γραμμών για τις κρατικές ενισχύσεις δημοσιεύεται στον δικτυακό τόπο της Αρχής:
      http://www.eftasurv.int/state-aid/legal-framework/state-aid-guidelines/

         (2)  Προς διευκόλυνση του αναγνώστη, στο παρόν έγγραφο οι χρηματοπιστωτικοί οργανισμοί αναφέρονται απλώς ως «τράπεζες».

         (3)  Απόφαση 28/09/COL της 29.1.2009.

         (4)  Απόφαση 28/09/COL της 29.1.2009.

         (5)  Απόφαση 191/09/COL της 22.4.2009.

         (6)  Απόφαση 472/09/COL της 25.11.2009.

         (7)  Τα συμπεράσματα αυτά εγκρίθηκαν από το Ευρωπαϊκό Συμβούλιο κατά τη Σύνοδο της 11ης Δεκεμβρίου 2009. Βάσει του ίδιου σκεπτικού, το Ευρωπαϊκό Κοινοβούλιο υπογράμμισε στο ψήφισμά του, της 9ης Μαρτίου 2010, σχετικά με την έκθεση επί της πολιτικής ανταγωνισμού 2008
      (http://www.europarl.europa.eu/sides/getDoc.do?type=TA&language=EN&reference=P7-TA-2010-0050) ότι η κρατική στήριξη προς χρηματοπιστωτικά ιδρύματα δεν πρέπει να παρατείνεται αδικαιολόγητα και ότι είναι σκόπιμο να εκπονηθούν όσο το δυνατό ενωρίτερα στρατηγικές εξόδου.

         (8)  Προβλέπεται ρήτρα ευελιξίας η οποία καθιστά δυνατή την επανεκτίμηση της κατάστασης και τη λήψη κατάλληλων μέτρων αποκατάστασης σε περίπτωση νέων σοβαρών κλυδωνισμών στις χρηματαγορές στο σύνολο του ΕΟΧ ή σε ένα ή περισσότερα κράτη ΕΖΕΣ.

         (9)  Βλ. http://www.ecb.int/pub/pdf/other/recommendations_on_guaranteesen.pdf.

         (10)  Οι μεμονωμένες κοινοποιήσεις κρατικών εγγυήσεων εκτός του πλαισίου ενός καθεστώτος θα απαιτούν, γενικά, προμήθεια εγγύησης με τους ίδιους όρους. Στις περιπτώσεις που ο δικαιούχος υπόκειται σε υποχρεώσεις αναδιάρθρωσης και μπορεί να δικαιολογείται η επιβολή μικρότερης προμήθειας ανάλογα με τις ειδικές συνθήκες, αυτή η απόκλιση θα πρέπει να λαμβάνεται υπόψη στη γενική αξιολόγηση της αναδιάρθρωσης και των μέτρων που κρίνονται αναγκαία για την ελαχιστοποίηση των στρεβλώσεων του ανταγωνισμού.

         (11)  Περιλαμβάνονται εγγυήσεις οι οποίες καλύπτουν υποχρεώσεις διάρκειας 1 έτους ή και μικρότερης.

         (12)  Ή A1 και A2 ανάλογα με το χρησιμοποιούμενο σύστημα διαβάθμισης..

         (13)  Ή A3 ανάλογα με το χρησιμοποιούμενο σύστημα διαβάθμισης.

         (14)  Σε περίπτωση αποκλίσεων στις αξιολογήσεις των διαφόρων οίκων αξιολόγησης, για τον υπολογισμό της προμήθειας θα λαμβάνεται υπόψη η υψηλότερη διαβάθμιση. Ως κρίσιμη χρονική στιγμή για τη διαβάθμιση στον προσδιορισμό της προμήθειας εγγύησης θεωρείται η ημέρα χορήγησης της εγγύησης σε σχέση με συγκεκριμένη έκδοση ομολόγων από τον δικαιούχο.

         (15)  Π.χ. μια επικαιροποίηση της περιόδου αναφοράς για τα CDS όπως οριζόταν στις συστάσεις της ΕΚΤ τον Οκτώβριο του 2008, η οποία μπορεί να αποδειχθεί ότι εξασφαλίζει αύξηση τουλάχιστον κατά 20 μ.β. για τις τράπεζες με διαβάθμιση Α+ και Α, κατά 30 μ.β. για τις τράπεζες με διαβάθμιση Α- και κατά 40 μ.β. για τις τράπεζες με διαβάθμιση κάτω του Α-.

         (16)  Η αξιολόγηση θα διενεργείται όταν ένα κράτος ΕΖΕΣ δέχεται αίτηση έγκρισης εγγυήσεων για την έκδοση νέων ή ανανεούμενων χρεογράφων μετά την 1η Ιανουαρίου 2011 και θα περιλαμβάνει το ύψος των χρεογράφων που θα καλύπτονται από τις αιτούμενες εγγυήσεις καθώς και όλες τις υφιστάμενες εκκρεμούσες εγγυημένες υποχρεώσεις σε σχέση με τις συνολικές υποχρεώσεις/τον ισολογισμό κατά την κρίσιμη χρονική στιγμή. Οι εκκρεμούσες υποχρεώσεις που υπερβαίνουν το όριο λόγω εκδόσεων πριν από την 1η Ιανουαρίου 2011 δεν ενεργοποιούν την υποβολή αξιολόγησης βιωσιμότητας, εκτός εάν η τράπεζα προβεί σε έκδοση νέων χρεογράφων τα οποία διατηρούν τις εγγυημένες υποχρεώσεις πάνω από το όριο.

         (17)  Π.χ., όταν μια τράπεζα αποτελεί ήδη αντικείμενο αξιολόγησης βιωσιμότητας λόγω ανακεφαλαιοποίησης και υπερβαίνει το όριο εγγυήσεων, η αξιολόγηση πρέπει να επεκταθεί προκειμένου να διερευνήσει τους λόγους για τους οποίους η εν λόγω τράπεζα συνεχίζει να στηρίζεται στις κρατικές εγγυήσεις, να συμπεριλάβει δοκιμασία ρευστότητας και να αναλύσει κατά πόσο και σε ποιο βαθμό προβλέπεται η περαιτέρω χρήση κρατικών εγγυήσεων.

         (18)  Κατευθυντήριες γραμμές περί αναδιάρθρωσης, σημείο 8 και τμήμα 2, καθώς και σχετικά τμήματα του σημείου 40 των κατευθυντήριων γραμμών σχετικά με την ανακεφαλαιοποίηση και παράρτημα V των κατευθυντήριων γραμμών σχετικά με τα απομειωμένα περιουσιακά στοιχεία.

         (19)  Όπως, π.χ., ένα υψηλότερο ποσοστό εγγυημένων χρεών το οποίο μπορεί να αποδοθεί σε συγκεκριμένη προσπάθεια διατήρησης ή αύξησης της δανειοδότησης προς την πραγματική οικονομία για το δημόσιο συμφέρον και με την υποστήριξη του αντίστοιχου κράτους ΕΖΕΣ υπό την προϋπόθεση ότι οι εν λόγω χειρισμοί είναι συμβατοί με την κοινή αγορά.

         (20)  Αποδίδοντας τη δέουσα προσοχή στη μακροοικονομική κατάσταση του κράτους ΕΖΕΣ εν γένει και, ειδικότερα, στα στοιχεία εκείνα, όπως ο κίνδυνος χώρας, που έχουν άμεσο αντίκτυπο στους όρους πρόσβασης στη χρηματοδότηση για τις τράπεζες με έδρα το κράτος ΕΖΕΣ.

         (21)  Με βάση τη διαβάθμιση ή το περιθώριο CDS του δικαιούχου.

         (22)  Με στόχο την ενίσχυση των κεφαλαιακών εφεδρειών, οι τράπεζες αποφάσισαν να εκποιήσουν μη στρατηγικά περιουσιακά στοιχεία, π.χ. βιομηχανικές συμμετοχές, ή να επικεντρωθούν σε επιμέρους γεωγραφικούς τομείς. Βλ. σχετικά με το θέμα αυτό το έγγραφο της Ευρωπαϊκής Κεντρικής Τράπεζας EU Banking Sector Stability, September 2010 («Σταθερότητα του τραπεζικού τομέα της ΕΕ, Σεπτέμβριος 2010»).

         (23)  Σύμφωνα με την Ευρωπαϊκή Κεντρική Τράπεζα, ο συνολικός δείκτης φερεγγυότητας των τραπεζών αυξήθηκε σημαντικά κατά τη διάρκεια του 2009 σε όλα τα κράτη μέλη της ΕΕ. Εκτός αυτού, τα στοιχεία για ένα δείγμα μεγάλων τραπεζών της Ένωσης υποδηλώνουν ότι η βελτίωση των κεφαλαιακών δεικτών συνεχίστηκε και κατά το πρώτο εξάμηνο του 2010, υποβοηθούμενη από την αύξηση των αδιανέμητων κερδών, καθώς και από την περαιτέρω άντληση ιδιωτικών κεφαλαίων και τις εισφορές δημόσιων κεφαλαίων στην περίπτωση ορισμένων τραπεζών. Βλ. Ευρωπαϊκή Κεντρική Τράπεζα: EU Banking Sector Stability, September 2010 («Σταθερότητα του τραπεζικού τομέα της ΕΕ, Σεπτέμβριος 2010»).

         (24)  Το μελλοντικό κανονιστικό περιβάλλον που έχει καταρτισθεί από την επιτροπή της Βασιλείας για την τραπεζική εποπτεία (BCBS) και είναι γνωστό ως «Βασιλεία III» καθορίζει την πορεία για την εφαρμογή των νέων κανόνων περί κεφαλαιακής επάρκειας, που αναμένεται να επιτρέψουν στις τράπεζες να καλύψουν τις νέες κεφαλαιακές ανάγκες τους σε βάθος χρόνου. Σχετικά με το θέμα αυτό, είναι ενδιαφέρον να επισημανθεί ότι, κατά πρώτον, οι πλείστες από τις μεγαλύτερες τράπεζες της Ένωσης έχουν ενισχύσει τις κεφαλαιακές τους εφεδρείες κατά την τελευταία διετία, με σκοπό να αυξήσουν την ικανότητά τους να απορροφούν ζημίες και ότι, κατά δεύτερον, οι υπόλοιπες τράπεζες της Ένωσης εκτιμάται ότι έχουν επαρκή χρονικά περιθώρια (μέχρι το 2019) για τη συγκρότηση κεφαλαιακών εφεδρειών, προσφεύγοντας, μεταξύ άλλων, στη μη διανομή κερδών. Είναι επίσης σκόπιμο να επισημανθεί ότι οι «μεταβατικές ρυθμίσεις» τις οποίες προβλέπει το νέο κανονιστικό πλαίσιο έχουν θεσπίσει «περίοδο κατοχύρωσης του status quo», έως την 1η Ιανουαρίου 2018, για τις υφιστάμενες εισφορές κεφαλαίου του δημόσιου τομέα. Επιπλέον, μία ποσοτική εκτίμηση επιπτώσεων που πραγματοποίησε η επιτροπή της Βασιλείας, η οποία επιβεβαιώθηκε από τους υπολογισμούς της Επιτροπής, καταδεικνύει μάλλον περιορισμένο αντίκτυπο στον τραπεζικό δανεισμό. Ως εκ τούτου, οι νέες κεφαλαιακές απαιτήσεις δεν αναμένεται να έχουν συνέπειες για την πρόταση που διατυπώνεται στις παρούσες κατευθυντήριες γραμμές.

         (25)  Στη ρύθμιση αυτή θα υπόκεινται όλες οι πράξεις ανακεφαλαιοποίησης και όλα τα μέτρα αντιμετώπισης απομειωμένων περιουσιακών στοιχείων, χωρίς να έχει σημασία αν αποτελούν μεμονωμένα μέτρα ή εφαρμόζονται βάσει κάποιου καθεστώτος.

         (26)  Τα υφιστάμενα ή νέα καθεστώτα στήριξης των τραπεζών (ασχέτως των μηχανισμών που περιλαμβάνουν, δηλ. εγγυήσεων, ανακεφαλαιοποίησης, μέτρων ενίσχυσης της ρευστότητας, μέτρων αντιμετώπισης απομειωμένων περιουσιακών στοιχείων, κλπ.) θα παραταθούν/εγκριθούν μόνο για έξι μήνες, με σκοπό την υλοποίηση πρόσθετων προσαρμογών, στα μέσα του 2011, αν κριθεί αναγκαίο.


title: 2012/549/ΕΕ, Ευρατόμ: Απόφαση του Ευρωπαϊκού Κοινοβουλίου, της 10ης Μαΐου 2012 , σχετικά με την απαλλαγή για την εκτέλεση του προϋπολογισμού του Εκτελεστικού Οργανισμού για την Υγεία και τους Καταναλωτές για το οικονομικό έτος 2010

text:
               17.10.2012

               EL

               Επίσημη Εφημερίδα της Ευρωπαϊκής Ένωσης

               L 286/90

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 10ης Μαΐου 2012
   σχετικά με την απαλλαγή για την εκτέλεση του προϋπολογισμού του Εκτελεστικού Οργανισμού για την Υγεία και τους Καταναλωτές για το οικονομικό έτος 2010
   (2012/549/ΕΕ, Ευρατόμ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2010 (1),

               —

               έχοντας υπόψη τους ετήσιους λογαριασμούς της Ευρωπαϊκής Ένωσης για το οικονομικό έτος 2010 [COM(2011) 473 — C7-0256/2011] (2),

               —

               έχοντας υπόψη τους ετήσιους λογαριασμούς του Εκτελεστικού Οργανισμού για την Υγεία και τους Καταναλωτές για το οικονομικό έτος 2010,

               —

               έχοντας υπόψη την έκθεση της Επιτροπής για τη συνέχεια που δόθηκε στην απόφαση απαλλαγής για το οικονομικό έτος 2009 [COM(2011) 736], και τα έγγραφα εργασίας των υπηρεσιών της Επιτροπής που συνοδεύουν την εν λόγω έκθεση [SEC(2011) 1350 και SEC(2011) 1351],

               —

               έχοντας υπόψη την ετήσια έκθεση της Επιτροπής προς την αρμόδια για την απαλλαγή αρχή σχετικά με τους εσωτερικούς ελέγχους που διεξήχθησαν το 2010 [COM(2011) 643], καθώς και το έγγραφο εργασίας των υπηρεσιών της Επιτροπής που συνοδεύει την έκθεση αυτή [SEC(2011) 1189],

               —

               έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Εκτελεστικού Οργανισμού για την Υγεία και τους Καταναλωτές για το οικονομικό έτος 2010 συνοδευόμενη από την απάντηση του Οργανισμού (3),

               —

               έχοντας υπόψη τη δήλωση αξιοπιστίας (4), η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, που παρέχεται από το Ελεγκτικό Συνέδριο για το οικονομικό έτος 2010 σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τη σύσταση του Συμβουλίου της 21ης Φεβρουαρίου 2012 σχετικά με τη χορήγηση απαλλαγής στους εκτελεστικούς οργανισμούς όσον αφορά την εκτέλεση του προϋπολογισμού για το οικονομικό έτος 2010 (06084/2012 — C7-0052/2012), και επισημαίνοντας ότι το Ηνωμένο Βασίλειο, οι Κάτω Χώρες και η Σουηδία αρνήθηκαν για πρώτη φορά να προτείνουν τη χορήγηση απαλλαγής,

               —

               έχοντας υπόψη τα άρθρα 317, 318 και 319 της Συνθήκης για τη λειτουργία της Ευρωπαϊκής Ένωσης και το άρθρο 106α της Συνθήκης Ευρατόμ,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως τα άρθρα 55, 145, 146 και 147,

               —

               έχοντας υπόψη τον κανονισμό (ΕΚ) αριθ. 58/2003 του Συμβουλίου, της 19ης Δεκεμβρίου 2002, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (6), και ιδίως το άρθρο 14 παράγραφος 3,

               —

               έχοντας υπόψη τον κανονισμό (ΕΚ) αριθ. 1653/2004 της Επιτροπής, της 21ης Σεπτεμβρίου 2004, για τη θέσπιση δημοσιονομικού κανονισμού-προτύπου των εκτελεστικών οργανισμών, κατ’ εφαρμογή του κανονισμού (ΕΚ) αριθ. 58/2003 του Συμβουλίου, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (7), και ιδίως το άρθρο 66 πρώτο και δεύτερο εδάφιο,

               —

               έχοντας υπόψη την απόφαση 2004/858/ΕΚ της Επιτροπής, της 15ης Δεκεμβρίου 2004, για την ίδρυση εκτελεστικού οργανισμού υπό την ονομασία «Εκτελεστικός Οργανισμός για το Πρόγραμμα Δημόσιας Υγείας» με σκοπό τη διαχείριση της κοινοτικής δράσης στον τομέα της δημόσιας υγείας — κατ’ εφαρμογή του κανονισμού (ΕΚ) αριθ. 58/2003 του Συμβουλίου (8),

               —

               έχοντας υπόψη την απόφαση 2008/544/ΕΚ της Επιτροπής, της 20ής Ιουνίου 2008, για την τροποποίηση της απόφασης 2004/858/ΕΚ με σκοπό τη μετατροπή του Εκτελεστικού Οργανισμού για το Πρόγραμμα Δημόσιας Υγείας σε Εκτελεστικό Οργανισμό για την Υγεία και τους Καταναλωτές (9),

               —

               έχοντας υπόψη το άρθρο 76 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τις γνωμοδοτήσεις των άλλων ενδιαφερόμενων επιτροπών (Α7-0098/2012),

               A.

               λαμβάνοντας υπόψη ότι, δυνάμει του άρθρου 17 παράγραφος 1 της Συνθήκης για την Ευρωπαϊκή Ένωση, η Επιτροπή εκτελεί τον προϋπολογισμό και διαχειρίζεται τα προγράμματα και ότι, δυνάμει του άρθρου 317 της Συνθήκης για τη λειτουργία της Ευρωπαϊκής Ένωσης, το πράττει σε συνεργασία με τα κράτη μέλη με δική της ευθύνη σύμφωνα με την αρχή της χρηστής δημοσιονομικής διαχείρισης,

               1.

               χορηγεί απαλλαγή στον διευθυντή του Εκτελεστικού Οργανισμού για την Υγεία και τους Καταναλωτές όσον αφορά την εκτέλεση του προϋπολογισμού του εν λόγω οργανισμού για το οικονομικό έτος 2010·

               2.

               καταγράφει τις παρατηρήσεις του στο ψήφισμα που αποτελεί αναπόσπαστο μέρος των αποφάσεων σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2010, τμήμα III — Επιτροπή και εκτελεστικοί οργανισμοί·

               3.

               αναθέτει στον πρόεδρό του να διαβιβάσει την παρούσα απόφαση μαζί με την απόφασή του σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2010, τμήμα III — Επιτροπή και το ψήφισμα που αποτελεί αναπόσπαστο μέρος των αποφάσεων αυτών στον διευθυντή του Εκτελεστικού Οργανισμού για την Υγεία και τους Καταναλωτές, στο Συμβούλιο, στην Επιτροπή, στο Δικαστήριο της Ευρωπαϊκής Ένωσης και στο Ελεγκτικό Συνέδριο, καθώς και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ L 64 της 12.3.2010.

      (2)  ΕΕ C 332 της 14.11.2011, σ. 1.

      (3)  ΕΕ C 366 της 15.12.2011, σ. 93.

      (4)  ΕΕ C 332 της 14.11.2011, σ. 134.

      (5)  ΕΕ L 248 της 16.9.2002, σ. 1.

      (6)  ΕΕ L 11 της 16.1.2003, σ. 1.

      (7)  ΕΕ L 297 της 22.9.2004, σ. 6.

      (8)  ΕΕ L 369 της 16.12.2004, σ. 73.

      (9)  ΕΕ L 173 της 3.7.2008, σ. 27.